title: Kurt Vilja

text: Vilja pääsi tekemisiin elokuva-alan kanssa 1930 turkulaisessa Lahyn-Filmissä, jossa jälkiäänitettiin Yrjö Nybergin johdolla musiikkia ja äänitehosteita Suomi-Filmin elokuvaan "Aatamin puvussa ja vähän Eevankin". Samalla valmisteltiin yhtiön omaa elokuvaa "Sano se suomeksi". Vilja toimi oli aluksi maalarina ja yleismiehenä, sitten valaisijana ja äänittäjän apulaisena. Yhtiön palveluksessa hän oli sen toiminnan loppumiseen saakka 1933. Tämän jälkeen hän tarjosi Nybergin (vuodesta 1935 Norta) kanssa elokuvantekijöille äänityspalveluja Suomessa ja Ruotsissa. Viimeksi mainitussa Vilja osallistui muun muassa elokuvien "Kärlek och landstorm" (1931) ja "Havets melodi" (1934) äänityksiin. Hän äänitti Nybergin kanssa Erkki Karun perustaman Suomen Filmiteollisuus SF Oy:n ensimmäisen elokuvan "Meidän poikamme ilmassa – me maassa" (1934). Varsinaisen ensimmäisen pää-äänittäjän työn Vilja teki yhtiön elokuvaan "Syyllisiäkö?" (1938).


title: Kurt Vilja

text: Norta siirtyi pois Suomen Filmiteollisuus SF Oy:n palveluksesta 1942, mutta Vilja äänitti yhtiölle yli 80 elokuvaa, mukaan lukien sen tunnetuimpiin kuuluvat "Kulkurin valssi" (1941), "Valkoiset ruusut" (1943), "Tanssi yli hautojen" (1950) sekä "Tuntematon sotilas" (1955). Yhtiön palveluksessa Vilja oli sen lakkauttamiseen saakka 1965. Hän siirtyi sitten Suomi-Filmin palvelukseen, joka osti toimintansa lopettaneen Suomen Filmiteollisuus SF Oy:n äänistudiolaitteet. Vilja suunnitteli Suomi-Filmille uuden äänittämön ja toimi yhtiön ääniosaston päällikkönä aina vuoteen 1975, jolloin hänelle myönnettiin valtion ylimääräinen taiteilijaeläke. 1960-luvulla Vilja osallistui vielä henkilökohtaisesti joidenkin elokuvien äänitykseen ja miksaukseen, mukaan lukien Mikko Niskasen "Käpy selän alla" (1966).


title: Kurt Vilja

text: Viljan puoliso vuodesta 1942 oli Rauha Maria Tuominen.


title: Aleksei Romašov

text: Aleksei Gennadjevitš Romašov (; s. 29. huhtikuuta 1992 Pietari) on venäläinen mäkihyppääjä. Romašov edustaa TsSKA-seuraa.


title: Aleksei Romašov

text: Romašov debytoi mäkihypyn maailmancupissa marraskuussa 2012 Lillehammerissa ollen suurmäen kilpailussa 38. Ensimmäiset maailmancupin pisteensä hän saavutti vajaata viikkoa myöhemmin Rukalla ollen suurmäen kilpailun 25. Romašovin paras maailmancupin osakilpailusijoituksensa on 22. sija, jonka hän saavutti Rukalta marraskuussa 2013 suurmäen kilpailusta.


title: Aleksei Romašov

text: Romašov kilpaili myös vuoden 2014 talviolympialaisissa Sotšissa ollen joukkuekilpailun yhdeksäs, suurmäen 46. ja normaalimäen 44. Hän oli mukana myös vuoden 2013 MM-kisoissa Val di Fiemmessä, jossa hän oli niin ikään joukkuekilpailussa yhdeksäs. Suurmäessä Romašov oli 41. ja normaalimäessä 34.


title: Michael Gilkes

text: Michael Earl Gilkes (s. 20. heinäkuuta 1965 Lontoo, Englanti) on englantilais-barbadoslainen entinen jalkapalloilija, pelipaikaltaan keskikenttäpelaaja.


title: Michael Gilkes

text: Gilkes edusti miesten tasolla englantilaisia Readingia (1984–1997), Chelseaa (lainalla 1992), Southamptonia (lainalla 1992), Wolverhampton Wanderersia (1997–1999), Millwallia (1999–2001) ja Slough Townia (2001–2003). Pääsarjatasolla Englannin 1. divisioonassa hän pelasi yhteensä seitsemän ottelua, joista yhden Chelseassa ja loput Southamptonissa. Lisäksi hän pelasi kaudella 1986 Suomen Mestaruussarjan Mikkelin Palloilijoissa 17 ottelua, joissa hän teki neljä maalia.


title: Michael Gilkes

text: Gilkes pelasi vuonna 2000 kuusi maaottelua Barbadoksen maajoukkueessa.


title: Michael Gilkes

text: Peliuransa jälkeen Gilkes toimi media-alalla isännöiden omaa paikallisradio-ohjelmaa Readingissa ja avustaen BSkyB-tv-yhtiötä ja Talksport-radioasemaa. Myöhemmin hän ryhtyi jalkapallovalmentajaksi. Gilkes on suorittanut UEFA:n A-lisenssin ja valmentaa Readingin junioreita sekä toimii Basingstoke Townin apuvalmentajana.


title: Aino Morko

text: Aino Morko on suomalainen laulaja. Hän voitti "The Voice Kids" -ohjelman toisen tuotantokauden 13-vuotiaana. Hän osallistui myös ensimmäiselle tuotantokaudelle, mutta ei päässyt silloin jatkoon esiintymisjännityksen takia. Ohjelmassa hän kilpaili Krista Siegfridsin joukkueessa. Viikkoa myöhemmin ilmestyi Ainon ensimmäinen single "Päästä Mut Irti".


title: Aino Morko

text: Aino Morko kävi yläasteen Pohjankartanon yläasteella. Syksyllä 2017 hän aloitti opiskelut Madetojan musiikkilukiossa. Hän harrastaa Oulun konservatoriossa sellonsoittoa. Lisäksi hän soittaa ukulelea ja hän on aloittanut voiton jälkeen laulutunnit.


title: Virpi Mikkonen

text: Virpi Mikkonen (s. 13. heinäkuuta 1980 Oulu) on suomalainen toimittaja ja ruokakirjailija.


title: Virpi Mikkonen

text: Virpi Mikkonen kirjoitti ylioppilaaksi Oulun normaalikoulun lukiosta vuonna 2000. Hän on valmistunut vaatetusalan artesaaniksi (2004) ja suorittanut tutkinnon tiedotusopista Tampereen yliopistossa 2005–2011 sekä valmistunut health coachiksi newyorkilaisesta Institute for Integrative Nutritionista 2012.


title: Virpi Mikkonen

text: Mikkonen aloitti toimittajanuransa freelancerina vuonna 2005. Hän on kirjoittanut pääasiassa aikakauslehtiin hyvinvoinnista, kauneudesta ja ruuasta. Mikkonen työskenteli toimittajana ja tuottajana "Trendi"-lehdessä vuosina 2009–2013. Hän piti hyvinvointiin keskittynyttä blogia nimeltä "Kiitos hyvää" vuosina 2010–2014. Vuodesta 2014 alkaen hän on ylläpitänyt ruokaan ja puhtaisiin nautintoihin keskittyvä nettisivustoa nimeltä "Vanelja". Vanelja palkittiin parhaasta ulkoasusta amerikkalaisen Saveur-lehden järjestämässä Food Blog Awardsissa kesäkuussa 2015.


title: Virpi Mikkonen

text: Vuonna 2015 julkaistiin Mikkosen kirjoittama ja valokuvaama ruokakirja "Kiitos hyvää – herkkuja ilman sokeria ja gluteenia" (Otava).Mikkosen toinen kirja "Kiitos hyvää Pikaruokaa" ilmestyy Otavan julkaisemana 2016.


title: Virpi Mikkonen

text: Mikkosen ensimmäinen teos "Kiitos hyvää – herkkuja ilman sokeria ja gluteenia" on ensimmäinen suomalainen ruokakirja, jonka oikeudet on myyty Yhdysvaltoihin.


title: Virpi Mikkonen

text: Mikkonen toimii ruokakirjailijana, vapaana kirjoittajana, valokuvaa, suunnittelee reseptiikkaa yrityksille ja tekee ruokastailauksia.


title: American Library Association

text: American Library Association (ALA) on Yhdysvalloissa toimiva kirjastoja ja kirjastokoulutusta edistävä, voittoa tavoittelematon yhdistys. Yhdistys toimii kansainvälisesti ja on maailman vanhin ja suurin kirjasto-organisaatio, johon kuuluu yli 62 000 jäsentä.


title: Dean O’Gorman

text: Dean O’Gorman (s. 1. joulukuuta 1976) on uusiseelantilainen näyttelijä, joka tunnetaan parhaiten Fílin roolista Peter Jacksonin "Hobitti"-elokuvatrilogiassa (2012–2014).


title: Dean O’Gorman

text: Dean O’Gorman on kotoisin Aucklandista. Hänen isänsä Lance O’Gorman on maisemamaalari ja veljensä Brett O’Gorman koomikko ja näyttelijä. Deanin näyttelijänuransa alkoi 12-vuotiaana, kun eräs roolittaja kiinnitti huomionsa häneen kouluesityksessä. Esiinnyttyään televisiotuotannossa "Raider of the South Seas" (1990) Dean sai ensimmäisen elokuvaroolinsa vuoden 1995 romanttisesta komediasta "Bonjour Timothy".


title: Dean O’Gorman

text: 1990-luvun jälkipuoliskolla O’Gorman esiintyi muun muassa saippuasarjassa "Shortland Street" sekä muutamissa "Xenan" ja "Herculeksen" jaksoissa. Rooli nuorena Iolauksena viimeksi mainitussa sarjassa poiki hänelle toisen pääosan spin-off-sarjassa "Young Hercules" (1998–1999). Jatkuvien näyttelijäntöiden vuoksi O’Gorman lykkäsi useasti graafisen suunnittelun opintojen aloittamista Aucklandin teknillisessä yliopistossa, kunnes luopui niistä kokonaan.


title: Dean O’Gorman

text: 2000-luvun ensimmäisellä vuosikymmenellä O’Gorman esiintyi muun muassa elokuvissa "Snakeskin" (2001) ja "Toy Love" (2002), televisiosarjassa "McLeodin tyttäret" vuosina 2004–2005 sekä ääniroolissa animaatiosarjassa "Animalia" 2007–2008. Vuosina 2011–2013 hän esiintyi yhdessä päärooleista draamaa, komediaa ja fantasiaa yhdistelleessä televisiosarjassa "The Almighty Johnsons". Keväällä 2011 hänet valittiin myös "Hobitti"-elokuvien näyttelijäkaartiin.


title: Dean O’Gorman

text: "Hobitti"-trilogian jälkeen O’Gormanin seuraava elokuvarooli oli Kirk Douglasina käsikirjoittaja Dalton Trumbon elämään perustuvassa elokuvassa "Trumbo". Elokuva sai ensi-iltansa Toronton elokuvajuhlilla syyskuussa 2015.


title: Raija Lindén

text: Raija Annikki Lindén (o.s. Polkutie) (s. 12. helmikuuta 1939 Enonkoski) on suomalainen näytelmäkirjailija.


title: Raija Lindén

text: Lahdessa vuodesta 1956 asunut Lindén suoritti kauppateknikon tutkinnon ja hän oli muun muassa toimistoapulaisena, kotiäitinä ja pankkitoimihenkilönä. Lindén on kirjoittanut myös kertomuksia ja pakinoita lehtiin.


title: Raija Lindén

text: Lindén oli Salpausselän kirjailijoiden puheenjohtajana vuosina 1996–1998.


title: Chris Niedenthal

text: Christopher Jan Niedenthal (s. 21. lokakuuta 1950, Lontoo) on puolalainen valokuvaaja. Hän syntyi Lontoossa vuonna 1950 puolalaisille vanhemmille ja muutti Puolaan vuonna 1973 "Newsweekin" valokuvaajaksi. Hän raportoi muun muassa Puolan laittomien kirkkojen toiminnasta ja Solidaarisuusliikkeestä. Puolan sotatilan alkaessa joulukuussa 1981 Niedenthal otti kuuluisan valokuvan Varsovan ”Moskwa”-elokuvateatterin, joka tuolloin esitti elokuvaa "Ilmestyskirja. Nyt", edessä seisseestä OT-64 SKOT -panssariajoneuvosta.


title: Tuomo Laitinen

text: Tuomo Tapio Laitinen (s. 16. huhtikuuta 1939 Uusikirkko) on suomalainen kirjallisuustieteilijä.


title: Greta Blomqvist

text: Greta Alice Blomqvist (s. 20. huhtikuuta 1939 Purmo) on suomalainen ruotsin kielellä kirjoittava kirjailija.


title: Greta Blomqvist

text: Maanviljelijäperheeseen syntynyt Blomqvist lähti kotoaan 16-vuotiaana ja opiskeli meijeristiksi. Hän työskenteli Ähtävän meijerissä vuoteen 1964 saakka. Blomqvist julkaisi ensimmäisen kirjansa, runokokoelman "Folket från norr" vuonna 1985.


title: Koriariakasvit

text: Koriariakasvit (Coriariaceae) on muutamalajinen kasviheimo koppisiemenisten Cucurbitales-lahkossa, jonka tunnetuin heimo on kurkkukasvit (Cucurbitaceae). Koriariakasveissa on vain yksi suku, koriariat ("Coriaria").


title: Koriariakasvit

text: Koriariat ovat tavallisesti pensaita, joiden juurinystyröissä on typpeä sitovia "Frankia"-suvun sädesieniä. Silmut ovat tavallisesti suomuisia. Lehdet sijaitsevat vastakkaisina pareina ja ovat pienikorvakkeisia, ruodittomia ja yksinkertaisia, mutta oksa saattaa näyttää päällisin puolin tarkasteltuna parilehdykkäiseltä lehdeltä ehkäistyneen kasvunsa takia. Kukat ovat yksi- tai kaksineuvoisia; edellisessä tapauksessa kasvit ovat sekasopuisia eli polygaamisia (samassa kasvissa sekä yksi- että kaksineuvoisia kukkia). Kukinto on terttu, ja sen kukat ovat esilehdettömiä. Kehä on kaksikiehkurainen ja heikosti erilaistunut verhiöksi ja teriöksi. Terälehdet ovat möyheitä, usein kölimäisiä. Heteitä on kymmenen, ponnen lokeroside on ohut. Vain tyveltään yhdislehtinen sikiäin koostuu viidestä emilehdestä, joiden vartalot ovat ohuita ja kauttaaltaan luottipintaisia. Hedelmä on kerrannainen, hedelmykset ovat pähkylöitä, joita turvonneet terälehdet ympäröivät ja joiden tyveen vartalot vielä kiinnittyvät.


title: Koriariakasvit

text: Koriarioiden levinneisyys on hyvin hajanainen. Niitä on eteläisen Tyynenmeren saarilla ja sitä ympäröivillä alueilla pohjoisimpana Japanissa. Sen lisäksi niitä kasvaa Himalajalta Etelä-Kiinaan ulottuvalla alueella ja Välimerenmaiden länsiosissa.


title: Koriariakasvit

text: Aikaisemmin koriariakasvien systemaattinen asema on ollut epävarma. Cronquist (1981) vei heimon Ranunculales-lahkoon eli leinikkikasvien (Ranunculaceae) yhteyteen. Takhtajan (1997) piti sitä omana lahkonaan Rosidae-alaluokassa pääasiassa erillisten emilehtien takia.


title: Koriariakasvit

text: Koriarioiden suvussa on viisi lajia.


title: Lohikosken kirkko (Jyväskylä)

text: Lohikosken kirkko (tai "Lohikosken seurakuntakeskus") on Jyväskylän Lohikosken kaupunginosassa sijaitseva evankelis-luterilainen kirkko, jonka suunnitteli kaupunginarkkitehti Erkki Kantonen. Kirkko vihittiin käyttöön vuonna 1966, ja se kuuluu Jyväskylän seurakunnalle.


title: Lohikosken kirkko (Jyväskylä)

text: Kirkkosalissa on 250 istumapaikkaa ja sitä hallitsee suuri ikkuna, jonka läpi näkyy luontoa. Lohikosken kirkossa on mekaaniset, 17-äänikertaiset urut, jotka saatiin kirkkoon vuonna 1967. Urut on suunnitellut Matti Vainio, ja niiden rakentamisesta vastasi Kangasalan urkutehdas.


title: Lohikosken kirkko (Jyväskylä)

text: Rakennukseen kuuluu myös kaksi keittiötä, kerho- ja takkahuone, väestösuoja ja viisi asuinhuoneistoa.


title: Lohikosken kirkko (Jyväskylä)

text: Sisääntuloaulan puupaneelikatto on poikkeuksellisen matalalla, mikä symboloi sitä, että kirkkokävijät ovat usein kirkkoon saapuessaan murheiden painamia. Vastakohtaisesti kirkkosali taas on korkea ja valoisa, minkä lisäksi se on vertauskuvallisesti suunniteltu muistuttamaan laivan kokan muotoa. Saliin tulee luonnonvaloa katon ikkunoista ja oikealla seinustalla olevasta suuresta ikkunasta.Sivuikkunan läpi avautuu myös luontonäkymä, jonka on sanottu kuvastavan elämän katoavuutta.


title: Iikka Kangasniemi

text: Iikka Kangasniemi (s. 18. helmikuuta 1995 Oulu) on suomalainen jääkiekkoilija, joka pelaa SM-liigajoukkue Helsingin IFK:ssa. Hän on pelipaikaltaan vasen laitahyökkääjä. Kangasniemen HIFK:n kotisivuille antaman henkilökuvan mukaan hänen suurimpiin vahvuuksiinsa kuuluu rannelaukaus, peliäly ja lähtönopeus. Kangasniemi paikkaa pienen kokonsa tuomia rajoitteita mm. luistelunopeudellaan, vaikka hän on kokoisekseen myös suhteellisen vahva kaksinkamppailuissa.


title: Iikka Kangasniemi

text: Kangasniemi syntyi Oulussa, mutta muutti perheineen jo varhain lapsena Vantaalle. Hän aloitti jääkiekkoilun 4-5-vuotiaana Kiekko-Vantaassa, josta Kangasniemi siirtyi 13-vuotiaana Karhu-Kissoihin. Kaudella 2010–2011 hän oli C-nuorten SM-karsinnoissa tehoilla 9+1=10 joukkueensa paras maalintekijä ja Kangasniemi jakoi Karhu-Kissojen sisäisen pistepörssin voiton Niklas Anderssonin kanssa. Kaudella 2011–2012 hän oli B-nuorten I-divisioonan karsinnoissa joukkueensa paras pistemies ja maalintekijä tehoilla 7+10=17. Kangasniemi siirtyi kuitenkin kesken kauden Espoo Bluesin B-nuorten kakkosjoukkueeseen pelaamaan B-nuorten I-divisioonaa.


title: Iikka Kangasniemi

text: Kaudeksi 2012–2013 Kangasniemi nousi Bluesin B-nuorten SM-sarjajoukkueeseen. Kaudella 2013–2014 hän jakoi tehoilla 22+38=60 koko A-nuorten SM-liigan pistepörssin toisen sijan Lukon Niklas Näpin kanssa edellään vain Lukon Jesse Huhtala. Kangasniemi valittiin sarjan joulukuun 2013 kuukauden pelaajaksi. Hän jakoi myös tehoilla 5+10=15 pudotuspelien syöttöpörssin voiton Kärppien Balázs Sebőkin kanssa sekä pistepörssin toisen sijan Ässien Jarno Kärjen kanssa edellään vain joukkuetoveri Peter Tiivola. Kangasniemi voitti kauden päätteeksi A-nuorten Suomenmestaruuden. Hänet palkittiin sarjan tehopelaajana Raimo Helminen -palkinnolla ja valittiin ensimmäiseen tähdistökentälliseen.


title: Iikka Kangasniemi

text: Huhtikuussa 2014 Kangasniemi teki Bluesin kanssa 2+1-vuotisen SM-liigasopimuksen. Hän pelasi joukkueessa ennen 2014–2015 alkua kolme harjoitusottelua, mutta Kangasniemi ei tehnyt kauden aikana kuitenkaan vielä liigadebyyttiään. Blues lainasi hänet kauden kynnyksellä Mestis-joukkue Kiekko-Vantaaseen, jossa Kangasniemi pelasi suurimman osan runkosarjastaan. Tammikuussa 2015 Blues lainasi hänet ja Aleksi Rutasen loppukaudeksi toiseen Mestis-joukkueeseen, TuToon. Kangasniemi teki Kiekko-Vantaassa 39 runkosarjaottelussa tehot 3+23=26, mutta TuTossa hänen pistetahtinsa kasvoi ja Kangasniemi teki yhdeksässä runkosarjaottelussa tehot 9+4=13. Hänet valittiin Mestiksen helmikuun 2015 kuukauden tulokkaaksi. Pudotuspeleissä Kangasniemi teki seitsemässä ottelussa vain yhden maalin, johon vaikutti myös mm. kuumeilut.


title: Iikka Kangasniemi

text: Kangasniemi teki Bluesissa miesten pääsarjadebyyttinsä Mestarien liigassa 29. elokuuta 2015 ranskalaista Brûleurs de Loups de Grenoblea vastaan. Seura lainasi hänet kauden 2015–2016 kynnyksellä toistaiseksi voimassa olevalla lainasopimuksella TuTon Mestis-joukkueeseen, jossa Kangasniemi pelasi neljä ottelua, kunnes Blues kutsui hänet takaisin vahvuuteensa lokakuussa 2015. Kangasniemi teki liigadebyyttinsä 21. lokakuuta 2015 Pelicansia vastaan. Hänet merkittiin Bluesin kolmosketjun oikeaan laitaan Peter Tiivolan ja Jussi Makkosen viereen. Kangasniemi sai ottelussa jääaikaa 15.11 minuuttia. Hän teki myös liigauransa avausmaalin ylivoimalla. Kangasniemi keräsi ottelusta teholukeman -1. Bernd Brückler valitsi hänet ottelun Alumnien tähtien ykköstähdeksi. Osin Bluesin talousvaikeuksien ja lukuisten runkopelaajien poistumisen myötä Kangasniemi vakiinnutti paikkansa SM-liigatasolla, jossa hänen tulokaskautensa toi 39 runkosarjaottelussa tehot 7+7=14. Mestarien liigassa Kangasniemi pelasi viisi ottelua ilman tehopisteitä. Hän vahvisti kevätkaudella myös seuran A-nuoria, jossa Kangasniemi voitti kauden päätteeksi SM-hopeaa.


title: Iikka Kangasniemi

text: Kaudeksi 2016–2017 Kangasniemi siirtyi kaksivuotisella sopimuksella Pelicansiin. Hän teki läpimurtonsa SM-liigassa ja johti lokakuussa myös SM-liigan pistepörssiä, mutta Kangasniemi kärsi syyskaudella myös loukkaantumisista. Kaikkiaan hän teki kauden aikana 47 runkosarjaottelussa tehot 10+29=39 ja viidessä playoff-ottelussa kaksi syöttöpistettä. Kangasniemi oli runkosarjassa Pelicansin neljänneksi paras pistemies. Kaudella 2017–2018 hän oli tehoilla 17+19=36 joukkueen paras maalintekijä ja jakoi Pelicansin sisäisen pistepörssin voiton Jesse Saarisen kanssa. Marraskuussa 2017 Kangasniemi onnistui tekemään yhdeksässä ottelussa tehot 7+7=14 ja hänet valittiin SM-liigan kuukauden pelaajaksi.


title: Iikka Kangasniemi

text: Kangasniemi siirtyi kaudeksi 2018–2019 1+1-vuotisella sopimuksella Helsingin IFK:hon.


title: Iikka Kangasniemi

text: Kangasniemi on pelannut neljä nuorten maaottelua.


title: Iikka Kangasniemi

text: Kangasniemen pikkuveli Okko pelaa hyökkääjänä HIFK:n A-nuorissa. Iikka Kangasniemi on harrastanut lapsena myös kolme kuukautta jalkapalloa Korson Palloseurassa.


title: Iikka Kangasniemi

text: Kangasniemi on maininnut esikuvikseen Peter Forsbergin, Patrick Kanen, Pavel Datsjukin ja Artemi Panarinin. Hän on kertonut seuranneensa nuorempana Forsbergiä, mutta sittemmin kolmea jälkimmäisenä mainittua. Patrick Kaneen Kangasniemeä on myös verrattu. Pelicansissa häntä on verrattu joukkueessa kaudella 2011–2012 SM-liigan pistepörssin voittaneeseen Ryan Laschiin.


title: Tuuliajolla (eli ballaadeja Saimaalta)

text: Tuuliajolla (eli ballaadeja Saimaalta) on vuonna 1981 julkaistu livealbumi, jolla esiintyvät Eppu Normaali, Hassisen Kone ja Juice Leskinen Slam. Se äänitettiin touko-kesäkuussa 1981 järjestetyn Tuuliajolla-kiertueen konserteissa, joita pidettiin kuudella Saimaan rannalla sijaitsevalla paikkakunnalla. Levyn kappaleita on myös mukana samana vuonna ensi-iltaan tulleessa Aki ja Mika Kaurismäen ohjaamassa elokuvassa "Saimaa-ilmiö".


title: Tuuliajolla (eli ballaadeja Saimaalta)

text: Albumi julkaistiin CD-muodossa ensimmäisen kerran 1993. Vuonna 2007 se ilmestyi Poko Rekordsin "Kultaiset Rock-klassikot" -sarjassa, sisältäen myös kaksi bonuskappaletta. Levyn on äänittänyt Mika Sundqvist ja miksannut Pantse Syrjä. Kannen valokuvat on ottanut Kari Riipinen.


title: CyanogenMod

text: CyanogenMod oli puhelimiin ja taulutietokoneisiin tarkoitettu avoimen lähdekoodin Android-versio, jossa käyttäjällä oli enemmän oikeuksia kuin vakioversiossa. Eroja käyttöoikeuksissa ovat muun muassa mahdollisuus ajaa ohjelmia pääkäyttäjän oikeuksilla ja hienovaraisemmat tavat rajoittaa ohjelmien käyttöoikeuksia. Cyanogenmodin asentamisen jälkeen voi valita haluaako laitteelleen joitain Googlen ohjelmia vai jättääkö ne pois.


title: CyanogenMod

text: CyanogenModia voi käyttää lukitsemattomissa puhelimissa, joihin voi vapaasti asentaa oman Android-käyttöjärjestelmänsä. Käytännössä se tarkoittaa joko Googlen Nexus-laitteita, eräiden lukitsemattomien puhelinten valmistajien, kuten GeekPhone-laitteita, tai tietoturvalukitukseltaan purettuja eli ns. "rootattuja" laitteita. Vuonna 2014 myyntiin tullut Oppo N1 -puhelin oli ensimmäinen puhelin, johon valmistaja oli esiasentanut CyanogenMod-käyttöjärjestelmän.


title: CyanogenMod

text: Cyanogen Inc (Cyngn) ilmoitti 23. joulukuuta 2016 sulkevansa Cyanogenmod-sivuston ja lopettavansa tukensa projektille. Ainakin osa projektin kehittäjistä jatkaa toimintaa LineageOS-nimen alla.


title: Pop-rap

text: Pop-rap (tunnetaan myös muodoissa pop rap ja hip pop) on musiikkityylilaji, joka yhdistää hip hop -musiikin elementtejä popmusiikin kanssa. Se sai suurta suosiota 1990-luvun aikana. Yleisesti ottaen se yhdistelee hip hop -biittejä mukaansatempaavilla hokemilla sekä sisältää samankaltaisia kertosäkeitä kuin mitä on kuultu popmusiikin parissa. Vaikutteet ja pop rapin juuret ovat lähtöisin 1980-luvun lopun hip hop -artisteilta kuten Run DMC:ltä, LL Cool J:ltä sekä Beastie Boysilta.


title: Tyrisevä (Sastamala)

text: Tyrisevä on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Luojoen valuma-alueeseen.


title: Tyrisevä (Sastamala)

text: Järven pinta-ala on 44,9 hehtaaria ja sen pituus on 1,2 kilometriä ja leveys 550 metriä. Järven luusua sijaitsee järven etelärannalla Kotolahdessa, josta saa alkuunsa 1,5 kilometriä pitkä Tyrisevänoja, joka yhtyy 9,3 kilometriä pitkään Luojokeen. Luojoki laskee Kokemäenjokeen Äetsän yläpuolella.


title: Tyrisevä (Sastamala)

text: Järven rantaviiva on 4,0 kilometriä pitkä ja ranta on pääosin moreeni- ja kalliopohjaista metsämaastoa. Rannoilla on loma-asuntoja ja yksi tila, joille johtaa tiet Vehkakorven kylästä ja Kiimajärven Haapaniemeltä.


title: Tyrisevä (Sastamala)

text: Daniel Ekmanin kartassa 1700-luvun alusta järven nimi kirjoitettiin "Sÿsijerfwi".


title: Kivijärvi (Kiikka)

text: Kivijärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Luojoen valuma-alueeseen.


title: Kivijärvi (Kiikka)

text: Järven pinta-ala on 28,1 hehtaaria ja sen pituus on 650 metriä ja leveys 350 metriä. Järveen laskee vain kolme tulo-ojaa. Järven luusua sijaitsee järven etelärannalla Joensuunlahdessa, josta saa alkuunsa 3,6 kilometriä pitkä Kivijärvenoja, joka jatkaa Tyrisevänojan kautta 9,3 kilometriä pitkään Luojokeen. Luojoki laskee Kokemäenjokeen Äetsän yläpuolella.


title: Kivijärvi (Kiikka)

text: Järven rantaviiva on 3,5 kilometriä pitkä ja ranta on pääosin moreeni- ja kalliopohjaista metsämaastoa. Rannoilla on loma-asuntoja ja yksi entinen maatila, jonne johtaa tie Vehkakorven kylältä.


title: Kortejärvi (Kiikka)

text: Kortejärvi on Pirkanmaalla Sastamalassa Kiikassa sijaitseva järvi, joka kuuluu Kokemäenjoen vesistön Kokemäenjoen alueen Kikkelänjoen valuma-alueeseen.


title: Kortejärvi (Kiikka)

text: Järven pinta-ala on 20,7 hehtaaria ja sen pituus on 1,2 kilometriä ja leveys 200 metriä. Järveen ei ole tulo-ojia. Järven luusua sijaitsee järven itärannalla, josta saa alkuunsa 300 metriä pitkä Kravioja, joka laskee Syväjärveen. Vedet päätyvät lopulta Kiimajärveen, josta ne laskevat Kikkelänjoen kautta Kokemäenjokeen Kiikassa.


title: Kortejärvi (Kiikka)

text: Järven rantaviiva on 3,4 kilometriä pitkä ja ranta on pääosin moreeni- ja kalliopohjaista metsämaastoa. Avoveden määrä on vähäinen, sillä järvi on ruohottunut lähes umpeen. Saaria on neljä, mutta ne ovat pieniä luotoja. Rannalla sijaitsee yksi tila, jonne pääsee Syväjärven ja Kortejärven välistä kulkevalta tieltä.


title: Kortejärvi (Kiikka)

text: Järven laskemisesta jätettiin hakemus vuonna 1836. Sen toteuttamistavasta ja -ajasta ei ole tietoa. Vuoden 1855−56 Kalmbergin kartastossa järven laskuoja on piirretty lähtemään pohjoisesta ja sieltä kiertäen laskemaan Syväjärveen sen pohjoispäähän. Nykyinen laskuoja lähtee itärannalta. Se on kaivettu, kun Kortejärven vedenpintaa on laskettu.


title: Syväjärvi (Kiikka)

text: Syväjärvi on Pirkanmaalla Sastamalassa Kiikassa sijaitseva järvi, joka kuuluu Kokemäenjoen vesistön Kokemäenjoen alueen Kikkelänjoen valuma-alueeseen.


title: Syväjärvi (Kiikka)

text: Järven pinta-ala on 35,3 hehtaaria ja sen pituus on 1,0 kilometriä ja leveys 350 metriä. Tulo-ojat tulevat Kortejärvenmaan pelloilta ja Kraviojaa myöten Kortejärvestä. Järven luusua sijaitsee järven itärannalla, josta saa alkuunsa 1,7 kilometriä pitkä Jyränoja, joka laskee Kaitajärveen. Vedet päätyvät lopulta Kiimajärveen, josta ne laskevat Kikkelänjoen kautta Kokemäenjokeen Kiikassa.


title: Syväjärvi (Kiikka)

text: Järven rantaviiva on 2,9 kilometriä pitkä ja ranta on pääosin moreeni- ja kalliopohjaista metsämaastoa. Rannoilla on loma-asuntoja maatiloja, joille johtaa tiet Kiimajärveltä.


title: Syväjärvi (Kiikka)

text: Daniel Ekmanin kartassa 1700-luvun alusta järven nimi kirjoitettiin "Sÿwajerfwi".


title: Syväjärvi (Kiikka)

text: Järven pintaa on aikoinaan laskettu alemmaksi. Tämän voi myös todeta vertaamalla vuoden 1855−56 Kalmbergin kartastossa olevaa järveä sen nykyiseen karttaan.


title: Kaitajärvi (Kiikka)

text: Kaitajärvi on Pirkanmaalla Sastamalassa Kiikassa sijaitseva järvi, joka kuuluu Kokemäenjoen vesistön Kokemäenjoen alueen Kikkelänjoen valuma-alueeseen.


title: Kaitajärvi (Kiikka)

text: Järven pinta-ala on 11,8 hehtaaria ja sen pituus on 850 metriä ja leveys 200 metriä. Järvellä on kaksi tulo-ojaa, joista tärkein on Jyränoja, joka on Syväjärven laskuoja. Järven luusua sijaitsee järven itärannalla, josta saa alkuunsa 1,8 kilometriä pitkä laskuoja, joka yhtyy Lammiojaan. Se laskee Kiimajärveen, josta ne juoksevat Kikkelänjoen kautta Kokemäenjokeen Kiikassa.


title: Kaitajärvi (Kiikka)

text: Järven rantaviiva on 1,9 kilometriä pitkä ja ranta on pääosin moreeni- ja kalliopohjaista metsämaastoa. Rannoilla on loma-asuntoja, joille johtaa tiet Kiimajärveltä.


title: Lamminjärvi (Vehkakorpi)

text: Lamminjärvi , tai myös Lammijärvi , on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kikkelänjoen valuma-alueeseen.


title: Lamminjärvi (Vehkakorpi)

text: Järven pinta-ala on 9,9 hehtaaria ja sen pituus on 800 metriä ja leveys 200 metriä. Järven luusua sijaitsee järven pohjoisrannalla, josta saa alkuunsa 300 metriä pitkä laskuoja Kiimajärveen, joka laskee Kikkelänjoen kautta Kokemäenjokeen Kiikassa.


title: Lamminjärvi (Vehkakorpi)

text: Järven rantaviiva on 1,8 kilometriä pitkä ja ranta on pääosin moreeni- ja kalliopohjaista metsämaastoa sekä peltoa. Itärannoille on rakennettu loma-asuntoja ja koillisrannalla on maatila, jonne johtaa tie kantatieltä 44.


title: Lamminjärvi (Vehkakorpi)

text: Daniel Ekmanin kartassa 1700-luvun alusta järven nimi kirjoitettiin "Satimusjerfwi".


title: Kiimajärvi (Kiikka)

text: Kiimajärvi on Pirkanmaalla Sastamalassa Kiikassa sijaitseva järvi, joka kuuluu Kokemäenjoen vesistön Kokemäenjoen alueen Kikkelänjoen valuma-alueeseen.


title: Kiimajärvi (Kiikka)

text: Järven pinta-ala on 146 hehtaaria ja sen pituus on 4,0 kilometriä ja leveys 400 metriä. Järveen laskee muutama tulo-oja lähipelloilta. Erityisesti Lamminoja, joka laskee järven pohjoisosaan, on Kaitajärven, Syväjärven ja Kortejärven yhteinen laskuoja. Lamminjärvi laskee Haapaniemenlahteen, joka on Kiimajärven eteläosassa. Järven luusua sijaitsee järven kaakkoisrannalla, josta saa alkuunsa 7 kilometriä pitkä Kikkelänjoki, joka laskee Kokemäenjokeen Kiikassa. Kikkelänjoki alkaa Luhdanojan nimisenä.


title: Kiimajärvi (Kiikka)

text: Järven rantaviiva on 12,7 kilometriä pitkä ja ranta on pääosin moreeni- ja kalliopohjaista metsämaastoa. Rannat ovat monin paikoin heinittyneet ja kummassakin päässä on suota. Järvessä on kolme saarta, joista suurimmat ovat Rukosaari ja Tiinansaari. Rukosaari on 400 metriä pitkä ja siihen on raivattu peltoakin. Järven rannoilla on runsaasti loma-asutusta sekä muutama maatila. Kiimajärven taajama sijaitsee järven kaakkoispuolella. Järvelle on hyvä yhteys kantatieltä 44, joka kulkee järven sivuitse.


title: Kiimajärvi (Kiikka)

text: Järvi on keskimääräistä järveä monipuolisempi lintujärvi.


title: Kiimajärvi (Kiikka)

text: Kiimajärven vedenpinnan korkeutta haluttiin alentaa ja vuonna 1853 asiasta jätettiin hakemus. Hakemus hyväksyttiin ja vedenpintaa laskettiin hieman. Tämän voi itse todeta vertaamalla vuoden 1855−56 Kalmbergin kartastossa olevaa järven rentaviivaa nykyisiin karttoihin.


title: Otto Vilmi

text: Otto Vilmi (6. heinäkuuta 1881 Oulu – 14. tammikuuta 1938 Petroskoi, Neuvostoliitto) oli Suomen Kommunistisen Puolueen toimitsija ja toimittaja.


title: Otto Vilmi

text: Vilmin isä oli merimies Henrik Vilmi. Hän kävi kuusi luokkaa kansakoulua Oulussa ja työskenteli sitten latojana. Työn ohella Vilmi opiskeli SDP:n kursseilla ja myöhemmin työväenopistossa Helsingissä ja Kotkassa. Toimittajana Vilmi aloitti julkaisemalla pilalehtiä markkinoilla myytäväksi 1898, sittemmin hän työskenteli helsinkiläisessä "Työmies"-, kotkalaisessa "Eteenpäin"- ja kirjaltajien "Gutenberg"-lehdessä. Hän vaikutti aktiivisesti SDP:ssä vuodesta 1898 alkaen, johtaen puolueen toimeksiannosta 1900–1902 salaista etappia Oulussa ja 1905–1906 maanalaista vallankumouskomiteaa Helsingissä. Hän otti myös osaa Viaporin kapinaan. Suomen sisällissodan aikana Vilmi toimi "Eteenpäin"-lehden toimittajana Kotkassa, mistä hän pakeni huhtikuussa 1918 Pietariin. Siellä hän liittyi NKP:hen ja oli perustamassa Suomen Kommunistista Puoluetta (SKP). Hän työskenteli Neuvostoliiton ensimmäisen suomenkielisen "Vapaus"-lehden kirjapainossa, samoin kuin opettajana, mutta osallistui myös SKP:n Kominternin salaiseen toimintaan Suomessa, Ruotsissa ja Norjassa 1919–1925.


title: Otto Vilmi

text: Vuonna 1927 Vilmi komennettiin Neuvosto-Karjalaan perustamaan SKP:n tukiryhmiä, virallisesti Petroskoin kirjapainon johtajana, "Punainen Karjala" -lehden vastaavana toimittajana sekä puoluekoulun johtajana ja opettajana. Vuodesta 1932 Vilmi paneutui yksinomaan puolueorganisaation rakentamiseen. Suomalaisia tukiryhmiä ja -osastoja perustettiin hänen johdollaan Petroskoin lisäksi muun muassa Kontupohjaan, Aunukseen, Uhtualle, Tunkualle ja Lohijärvelle. NKP:n Karjalan aluekomiteassa Vilmi toimitti "Suomen tapahtumat" -nimistä lehteä, kirjoitti muihinkin lehtiin ja julkaisi kustannusliike Kirjan kautta 1931 teoksen "Fasismi Suomessa". Kun Edvard Gylling ja Kustaa Rovio oli erotettu Neuvosto-Karjalan johdosta, SKP:n keskuskomitea päätti 1935 aluekomiteoiden ja -osastojen lakkauttamisesta. Vilmi oli erotettu NKP:n aluekomiteasta jo loppuvuonna 1934 ja syksyllä 1935 hänet vangittiin. Hän sai seitsemän vuoden vankeustuomion "Neuvostoliiton kansallispolitiikan törkeästä vääristämisestä". Tammikuussa 1938 hän sai kuolemantuomion ja hänet teloitettiin. Vilmin maine palautettiin 1956.


title: Otto Vilmi

text: Vilmin puolison nimi oli Maria, perheeseen syntyi kaksi lasta, Keijo (1907–1938) ja Elina.


title: Give Me Everything

text: Give Me Everything on yhdysvaltalaisräppäri Pitbullin kappale joka julkaistiin hänen kuudennen, Planet Pit-studioalbumin toisena singlenä 22. maaliskuuta 2011. Kappaleella vierailevat yhdysvaltalainen R&B-laulaja Ne-Yo, alankomaalainen DJ Afrojack sekä yhdysvaltalaislaulaja Nayer joka myös tuotti kappaleen sekä sanoitti sen Matt Howardin, Pitbullin ja Ne-Yon kanssa. "Rolling Stone" kuvaili kappaletta "club-pop leikkaukseksi Ne-Yon haikealla kertosäkeellä".


title: Give Me Everything

text: Yhdysvalloissa "Give Me Everything" muodostui Pitbullin ensimmäiseksi singleksi, joka saavutti Billboard Hot 100-listan ensimmäisen sijan. Siitä tuli myös Pitbullin ensimmäinen listan kärjen saavuttanut single pääartistina Isossa-Britanniassa. Myöhemmin se on saavuttanut listan kärjen myös Belgiassa, Kanadassa, Irlannissa ja Alankomaissa sekä päässyt viiden parhaan joukkoon kahdessatoista muussa valtiossa. Se oli vuoden 2011 seitsemänneksi myydyin single 8,2 miljoonan kopion myynnillä, muodostuen yhdeksi kaikkien aikojen myydyimmistä digitaalisista singleistä.


title: Lammijärvi (Keikyä)

text: Lammijärvi on Pirkanmaalla Sastamalassa Keikyässä sijaitseva järvi, joka kuuluu Kokemäenjoen vesistön Kokemäenjoen alueen Keikyän alueeseen.


title: Lammijärvi (Keikyä)

text: Järven pinta-ala on 1,5 hehtaaria ja sen pituus on 1,2 kilometriä ja leveys 550 metriä. Järvellä ei ole tulo-ojia. Järven luusua sijaitsee järven kaakkoisrannalla, josta saa alkuunsa 150 metriä pitkä laskuoja, joka päättyy metsään Kanalanojaan viettävään rinteeseen. Kanalanoja laskee Kokemäenjokeen Äetsän taajamaan.


title: Lammijärvi (Keikyä)

text: Järven rantaviiva on 0,51 kilometriä pitkä ja ranta on pääosin moreeni- ja kalliopohjaista metsämaastoa ja metsäistä suota. Rannalla on vain yksi loma-asunto. Sinne johtaa metsätie Keikyästä.


title: Lammijärvi (Keikyä)

text: Lammijärven vedenpintaa laskettiin alemmaksi vuonna 1899.


title: Let’s Get It Started (The Black Eyed Peasin kappale)

text: Let's Get It Started on yhdysvaltalaisen hip hop -yhtye The Black Eyed Peasin kappale, joka julkaistiin singlenä vuonna 2004. Kappale oli neljäs single, joka julkaistiin yhtyeen vuonna 2003 julkaistulta Elephunk-studioalbumilta, ja se oli alun perin sisällytetty albumille nimellä "Let's Get Retarded". Tämä versio sisältyi bonusraitana vuoden 2004 uusintapainokselle.


text: Albumiversio oli alun perin vain uudelleentyöstetty mainostamaan huhtikuussa 2004 ABC:llä näytettyjä vuoden 2004 NBA-pelejä, mutta uusi versio sai niin hyvän vastaanoton, että se sai virallisen singlejulkaisun kaksi kuukautta myöhemmin. Myöhemmin kappale sisällytettiin vuonna 2006 julkaistun elokuvan It's a Boy Girl Thing soundtrackille, vuoden 2004 komediaelokuvan Harold & Kumar - täydellisen hampurilaisen metsästys sekä vuoden 2010 komediaelokuvan Hot Tub Time Machine soundtracklevyille. Kappaletta käytettiin myös vuoden 2004 elokuvan lopputeksteissä, mutta ei kuitenkaan sisällytetty elokuvan soundtrackille. Se oli mukana myös elokuvassa White Chicks. Sitä käytettiin myös Britanniassa  -pelin mainoksissa. Kappale remiksattiin The Black Eyed Peasin viidennelle, The E.N.D. -studioalbumille nimellä "Let's Get Re-Started", ja se sisällytettiin myös heidän remix-albumilleen "". Kappaleen kertosäe on alun perin "Weird Al" Yankovicin esittämästä polkkakappaleesta "Polkarama", joka on puolestaan julkaistu tämän vuoden 2006 albumilta "Straight Outta Lynwood".


text: "Let's Get It Started" voitti vuoden 2005 Grammy-palkintogaalassa kategoriassa "Paras duon tai ryhmän rap-esitys" sekä oli ehdolla kategorioissa "Vuoden levytys" ja "Paras rap-kappale".


title: Malesian politiikka

text: Malesian politiikka on järjestelmältään perustuslaillinen monarkia ja maan valtionpäämies on kuningas, jonka rooli on vain seremoniallinen. Toimeenpanovaltaa käyttää pääministerin johtama hallitus. Malesia kuuluu Aasian maiden yhteistyöjärjestöön ASEAN:iin ja islamilaiseen yhteistyöjärjestöön (OIC), jotka hyvin pitkälti määrittelevät maan ulkopolitiikkaa.


title: Malesian politiikka

text: Malesian perustuslaissa maan valtiomuodoksi on määritetty perustuslaillinen monarkia. Valtionpäämiehenä toimii Yang di-Pertuan Agong, eli Malesian kuningas. Maailman monarkioiden joukossa Malesian monarkia on kuitenkin ainutlaatuinen; kuninkaan arvo ei periydy suvussa, vaan maan kuningas valitaan maan yhdeksän sulttaanikunnan sulttaanin joukosta viiden vuoden virkakaudeksi. Kiertävällä monarkialla Malesiassa on haluttu luoda vakautta, ilman että valta keskittyy vain tietyille kuningassuvuille. Kuninkaan rooli on vain edustuksellinen, ja todellinen poliittinen valta on keskittynyt maan pääministerille. Pääministeri johtaa hallitusta.


title: Malesian politiikka

text: Malesia on 13 osavaltion muodostama liittovaltio. Osavaltioissa on omat parlamenttinsa ja perustuslakinsa. Vaikka osavaltioilla on omat hallintonsa, niiden valta on kuitenkin hyvin rajallinen ja ne ovat riippuvaisia maan keskushallinnon myöntämistä määrärahoista. Osavaltioiden päämies on yhdeksässä osavaltiossa kuninkaallinen, neljässä osavaltiossa kuvernööri. Sulttaanien ja kuvernöörien valta on kuitenkin vain seremoniallinen ja myös osavaltioissa korkeinta poliittista valtaa käyttää pääministeri.


title: Malesian politiikka

text: Malesiaa hallitsee koalitiohallitus. Maan hallitseva puolue on maan itsenäistymisestä lähtien ollut Yhtyneiden malaijien kansallisjärjestö (United Malays National Organization) UMNO. Maan puoluejärjestelmä perustuu pitkälti etnisiin ja uskonnollisiin rajalinjoihin. Valtapuolue UMNO edustaa malaijiväestöä. Muut merkittävät puolueet ovat malesiankiinalaisten Malesian kiinalaisten liitto, (Malayan Chinese Association) MCA, ja Malesian intialaisten Malesian intialaisten kongressipuolue (Malaysian Indian Congress) MIC. Laajan hallituskoalition perustarkoitus on taata yhteiskuntarauha turvaamalla kaikkien etnisten, uskonnollisten ja kulttuuriryhmien perusoikeudet. Suurimmat puolueet ovat johtavassa asemassa Barisan Nasional -hallituskoalitiossa.


title: Malesian politiikka

text: Malesian politiikkaa on leimannut bumiputraväestöä, eli malaijeja ja muita alkuperäiskansoja suosiva politiikka. Malaijeja suosivalla politiikalla on pyritty estämään etniset levottomuudet varakkaamman kiinalaisväestön ja vähävaraisemman malaijiväestön välillä. Bumiputrapolitiikkaa on noudatettu Malesiassa vuoden 1969 etnisten väkivaltaisuuksien jälkeen. Politiikkaa on kutsuttu nimellä ”New Economic Policy” NEP.


title: Malesian politiikka

text: Malesian ulkopolitiikkaa hallitsee kolme multilateralistista järjestöä. Maa kuuluu ASEAN:iin, islamilaiseen yhteistyöjärjestöön (OIC) ja Sitoutumattomien maiden liikkeeseen (NAM).


title: Malesian politiikka

text: Malesia on yksi ASEAN:n perustajamaista, ja maan ulkopolitiikka rakentuu järjestön varaan. Malesiassa katsotaan että maa on pieni, taloudellisesti vahva ja vientiriippuvainen, jolloin maa hyötyy integraatiosta muiden ASEAN-maiden kanssa. Tulevaisuudensuunnitelmina Malesia on esittänyt ASEAN:ia laajemman Itä-Aasian yhteisön perustamista.


title: Malesian politiikka

text: Islamilaisten maiden järjestössä Malesia kuuluu maltillisiin maihin, ja maalla on toimiva keskusteluyhteys erityisesti Iso-Britannian kanssa. OIC:ssä Malesia on käynnistellyt vähiten kehittyneiden islamilaisten maiden kehittämishankkeita. Vaurastunut Malesia on myös siirtymässä kehitysavun saajasta sen antajaksi. OIC:n jäsenyys aiheuttaa myös reunaehtoja Malesian ulkopolitiikalle, sillä islamilaisena maana maa tulkitsee Israelin ja Palestiinan konfliktin yksipuolisesti, eikä Malesia tunnusta Israelin valtiota. Islamilaisuus vaikuttaa myös maan ihmisoikeuspolitiikkaan.


title: Malesian politiikka

text: Sitoutumattomien maiden liikkeessä Malesia korostaa valtioiden suvereniteetin periaatetta ja siihen pohjaavaa puuttumattomuutta muiden valtioiden sisäisiin asioihin. Malesialla on hyvät suhteet naapurimaihinsa ja kehittyvä ASEAN-yhteistyö lujittaa maiden välisiä suhteita.


title: Malesian politiikka

text: Malesia on vuodesta 1971 muodostanut Singaporen, Iso-Britannian, Australian ja Uuden-Seelannin kanssa FDPA (Five Power Defence Agreements) -neuvottelu- ja yhteistyömekanismin. FDPA on luotu Singaporen ja Malesian puolustamiseksi. Maiden puolustusministerit tapaavat joka kolmas vuosi. Myös ASEAN-maat pitävät säännöllisiä puolustusministerikokouksia ja ASEAN-maat ovat päättivät vuonna 2003 muodostaa "ASEAN Security Community" –yhteisön vuoteen 2020 mennessä.


title: Malesian politiikka

text: Malakansalmen suojaamiseksi merirosvoudelta ja terrorismilta Malesia, Indonesia ja Singapore muodostavat MSP-yhteistyöjärjestön, (Malacca Strait Patrol initiative). Se jakautuu meri- ja ilmavalvontaan ja tiedusteluyhteistyöhön.


title: Malesian politiikka

text: Malesiassa yleistä asevelvollisuutta ei ole ja asepalvelus on vapaaehtoinen. Malesian puolustusvoimat jakautuu armeijaan, ilmavoimiin ja merivoimiin.


title: Tyhjät sukat

text: Tyhjät sukat on Disneyn lyhytelokuva vuodelta 1927, jota pidettiin kadonneena vuoteen 2014 asti. Elokuva kestää viisi ja puoli minuuttia. Siinä seikkailee Osku Kani.


title: Tyhjät sukat

text: Vuonna 2014 Norjan kansalliskirjaston arkistoista löydettiin lähes kokonainen versio elokuvasta, josta puuttuu noin minuutti elokuvan keskivaiheilta. Aikaisemmin elokuvasta on ollut tallessa vain 25 sekunnin katkelma nykytaiteen museo MoMan kokoelmissa New Yorkissa.


title: Kento Sakuyama

text: Kento Sakuyama (s. 3. heinäkuuta 1990 Iiyama) on japanilainen mäkihyppääjä.


title: Kento Sakuyama

text: Sakuyama kilpaili mäkihypyn maailmancupissa ensimmäisen kerran Oberstdorfissa helmikuussa 2009. Ensimmäiset maailmancupin pisteensä hän saavutti Sapporossa tammikuussa 2010 oltuaan 21:s. Parhaimmillaan hän on sijoittunut 18:nneksi Kuopiossa maaliskuussa 2015.


title: Sudbury & Harrow Roadin rautatieasema

text: Sudbury & Harrow Roadin rautatieasema on Chiltern Railwaysin ylläpitämä rautatieasema Brentin alueella Lounais-Lontoossa Yhdistyneessä kuningaskunnassa. Asema sijaitsee Sudburyn kaupunginosassa Oyster-matkakortin maksualueella 4.


title: Sudbury & Harrow Roadin rautatieasema

text: Asemalla pysähtyy joitakin ruuhka-ajan junavuoroja Marylebonen rautatieasemalle Lontoon keskustaan ja vastakkaiseen suuntaan High Wycombeen ja Birminghamiin. Piccadilly Linen varrella olevalle Sudbury Townin metroasemalle on asemalta noin 400 metrin kävelymatka.


title: Kadotaan kaupunkiin

text: Kadotaan kaupunkiin on suomalaisartisti Auroran 23. tammikuuta 2015 julkaistu esikoisalbumi. Albumin on tuottanut Sakke Aalto. Albumi nousi ensimmäisellä listaviikollaan Suomen virallisen albumilistan kuudenneksi.


title: Kadotaan kaupunkiin

text: Albumin ensimmäinen single ”Eilisen aurinko” julkaistiin lähes vuosi ennen albumin julkaisua, helmikuussa 2014. Kappale nousi yhdeksi viikoksi singlelistan 19:nneksi sekä 12 viikoksi suomalaisten radiokanavien sadan soitetuimman kappaleen joukkoon. Toinen single ”Se soi” nousi kesällä 2014 latauslistalle seitsemäksi viikoksi. Radiolistalla ”Se soi” nousi listalle pian julkaisunsa jälkeen ja putosi sieltä alkusyksystä, mutta palasi jälleen 30 soitetuimman kappaleen joukkoon loppuvuodesta 2014. Syyskuussa 2014 albumilta julkaistiin single ”Kulkijan laulu”, jolla on mukana rap-artisti Juju.


title: Espen Lysdahl

text: Espen Lysdahl (s. 19. huhtikuuta 1990) on norjalainen alppihiihtäjä, joka edustaa Asker Skiklubbia.


title: Espen Lysdahl

text: Nuorten MM-kilpailuissa vuonna 2010 Lysdahl saavutti hopeaa supersuurpujottelussa ja pronssia suurpujottelussa. Vailin MM-kilpailuissa 2015 hän oli pujottelussa kuudestoista.


title: Espen Lysdahl

text: Alppihiihdon maailmancupissa Lysdahl kilpaili ensimmäisen kerran Val Gardenan supersuurpujottelussa joulukuussa 2009. Ensimmäiset maailmancupin pisteensä hän saavutti Åren pujottelussa joulukuussa 2014 oltuaan yhdeksäs.


title: Charlotte Dundas

text: Charlotte Dundas oli ensimmäinen käyttökelpoisena pidetty höyrylaiva, jonka varhaisinta versiota koekäytettiin vuonna 1801. Aluksen suunnitteli skotlantilainen insinööri William Symington. Charlotte Dundas oli suunniteltu hinaamaan muita aluksia  Forth–Clyde-kanavassa Skotlannissa. Se osoitti kykynsä maaliskuussa 1802 tehdyssä kokeessa ja veti kahta painavaa proomua yli 30 kilometriä kuudessa tunnissa.


title: Charlotte Dundas

text: Carlotte Dundasin pituus oli 17 metriä ja sen voimanlähteenä toimi pystysylinterinen höyrykone, joka pyöritti siipiratasta. Aluksen nimi oli sen päärahoittajan Lordi Dundasin tyttären nimi. Charlotte Dundasia ei kuitenkaan otettu käyttöön, koska sen pelättiin tuottavan liian suuria aaltoja, jotka voivat tuhota kanavan rantapenkereet.


title: Charlotte Dundas

text: Symington suunnitteli toisen version, johon asennettiin tehokkaampi vaakasylinterinen kone. Siipiratas oli aluksen keskellä aaltojen vähentämiseksi. Tätä alusta koekäytettiin 1803. Puurunkoisen aluksen pituus oli 17,1 metriä, leveys 5,5 metriä ja syväys 2,4 metriä. Tämän aluksen rakensi John Allen ja höyrykoneen Carron Company. Ensimmäinen koepurjehdus tehtiin Forth-Clyde-kanavalla Skotlannissa 4. tammikuuta vuonna 1803. Muutamien parannusten jälkeen alus otettiin käyttöön kanavahinaajana. Tämäkin alus jäi pian pois käytöstä, koska pelättiin aaltoja.


title: Charlotte Dundas

text: Nykyään "Charlotte Dundasin ystävät" (Friends of Charlotte Dundas) -niminen ryhmä kampanjoi innokkaasti Symingtonin varhaisten saavutusten tunnetuksi tekemisen puolesta.


title: Arsenalin metroasema

text: Arsenalin metroasema on Lontoon metron Piccadilly linen asema Islingtonin alueella Lontoossa Yhdistyneessä kuningaskunnassa. Asema sijaitsee Highburyn kaupunginosassa Oyster-matkakortin maksualueella 2.


title: Arsenalin metroasema

text: Asema on avattu vuonna 1906 nimellä Gillespie Road, mutta nimetty sittemmin jalkapalloseura Arsenalin mukaan. Arsenalin nykyinen kotistadion Emirates Stadium ja aiempi pelipaikka Arsenal Stadium sijaitsevat kumpikin aseman lähistöllä.


title: Aerodynamik

text: Aerodynamik voi viitata seuraaviin asioihin:


title: Pitkä vaihto

text: Pitkä vaihto on vuonna 2014 valmistunut suomalainen dokumenttielokuva alasarjajääkiekon pelaajista. Dokumentissa seurataan paimiolaisen Haka Hockey -joukkueen pelaajia ja kautta 2013–2014 jääkiekon II-divisioonassa. Elokuva käsittelee pelaajien unelmia jääkiekkoammattilaisuudesta ja syitä, miksi unelmat eivät toteutuneet. Elokuvan on ohjannut Otto Heikola.


title: Pitkä vaihto

text: Elokuvan oli alun perin tarkoitus olla 40–50 minuutin pituinen lyhytdokumentti, mutta lopullisen version kestoksi muodostui 73 minuuttia. Dokumentin ensi-ilta oli 5. joulukuuta 2014 Bio-Salossa, ja se oli 10. joulukuuta avatun paimiolaisen elokuvateatterin Bio Staran avajaiselokuva.


title: Pitkä vaihto

text: Salon Seudun Sanomien kriitikko Tommi Aitio toteaa, että "Pitkä vaihto" "suhtautuu ihmisiinsä suurella lämmöllä ja vastarakkauden osoituksena elokuvantekijöille annetaan alkuvoimainen ja vilpitön todiste pelaamisen ilosta ja tuskasta." Aitio myös huomauttaa, että "mentaalinen ero esimerkiksi "Selänne"-dokumentin (2013) sileäksi puunattuun pintaan on suuri ja pelkästään "Pitkän vaihdon" eduksi."


title: Pitkä vaihto

text: Jatkoajan toimittaja Juha Oinosen mielestä dokumentin koskettavinta sisältöä ovat pelaajien tarinat: "Ajoittain sekä haastateltava että katsoja liikuttuu, kun puheenaihe kääntyy unelmiin ja siihen, mitä urallaan olisi halunnut ja suotuisammissa olosuhteissa kenties voinut saavuttaa."


title: Pitkä vaihto

text: Jääkiekkoselostaja Markku Silvennoinen toteaa "Pitkän vaihdon" olevan paitsi "erittäin onnistunut jääkiekkoaiheinen elokuva" myös kulttuuriteko. Silvennoisen mukaan elokuva tarjoaa katsojalle luonnollisen ja Suomessa ennennäkemättömän ”kärpäsenä katossa” -hetken, koska se päästää katsojan jääkiekkojoukkueen pyhiin paikkoihin, kuten pukukoppiin ja bussiin. Silvennoisen mielestä elokuvan ansioita on myös se, etteivät sen tarinat toteutumattomista unelmista ole katkeria. Silvennoinen kuitenkin pohtii, epäonnistuuko dokumentti luomaan tarpeeksi syvää suhdetta katsojan ja päähenkilöiden välille, koska päähenkilöitä on niin monta.


title: Pitkä vaihto

text: Kunnallislehden Perttu Hemmingin mukaan "Pitkän vaihdon" kerronta on aitoa ja rehellistä, ja elokuva koskettaa ja naurattaa "usein jopa saman minuutin sisällä".


title: Sindbad contro i sette saraceni

text: Sindbad contro i sette saraceni (”Sindbad vastaan seitsemän saraseeniä”) on vuonna 1964 valmistunut italialainen seikkailuelokuva. Tuhannen ja yhden yön satuaiheeseen perustuvan elokuvan on ohjannut Emimmo Salvi. Sen pääosia esittävät Dan Harrison, Gordon Mitchell, Bella Cortez ja Carla Calò.


title: Sindbad contro i sette saraceni

text: Julma tyranni Omar hallitsee Kufran kaupunkia. Saadakseen koko maan valtaistuimen hänen on voitettava seitsemän heimon edustajat suurissa turnajaisissa. Omaria vastaan taistelevat jeritit valitsevat edustajakseen Sindbadin, joka rakastuu prinsessa Fatmaan. Turnajaisten aikana kansa nousee kapinaan, jeritit tunkeutuvat Kufraan ja lopulta rakastavaiset saavat toisensa.


title: Sindbad contro i sette saraceni

text: "Sindbad contro i sette saraceni" on kuvattu Totalscope-laajakangastekniikalla Eastmancolor-väreissä Incir De Paolisin studiolla Roomassa. Eräissä maissa sen sankari nimettiin kohtalaisesti menestyneen "Le sette fatiche di Alì Babàn" (1962) vanavedessä Ali Babaksi.


title: Sindbad contro i sette saraceni

text: Elokuva on vaatimattomasti toteutettu laimeahko toimintaseikkailu, jossa ei ole lainkaan Emimmo Salvin muille töille ominaista eksentristä viehätystä (esim. "Vulcano, figlio di Giove", 1962). Siitä on liikkeellä heikkotasoinen amerikkalainen versio, jonka filmikelat ovat kaiken lisäksi väärässä järjestyksessä. Espanjalaisen Impulson DVD:llä julkaisema laajakangasversio sisältää espanjan- ja italiankielisen ääniraidan.


title: Aune Vähäkangas

text: Aune Maria Vähäkangas (2. kesäkuuta 1939 Muonio – 29. kesäkuuta 2013 Janakkala) oli suomalainen kirjailija.


title: Arena am Rennsteig

text: Arena am Rennsteig (sponsorinimeltään "Lotto Thüringen Arena am Rennsteig") on Oberhofissa Thüringenin osavaltiossa Saksassa sijaitseva ampuma- ja maastohiihtostadion.


title: Arena am Rennsteig

text: Stadionilla kilpaillaan vuosittain tammikuussa ampumahiihdon maailmancupin osakilpailuja. Vuosien 2009 ja 2014 välillä Oberhofissa kilpailtiin maastohiihdon maailmancupin Tour de Skin osakilpailuja. Lisäksi stadionilla on järjestetty kerran ampumahiihdon maailmanmestaruuskilpailut; vuonna 2004.


title: Arena am Rennsteig

text: Stadion on saanut nykyisen nimensä tammikuussa 2019. Edellinen nimi, "DKB-Ski-Arena" oli käytössä vuosina 2008–2018. Tuolloin se sai nimensä areenaa sponsoroineen Deutsche Kreditbankin (DKB) mukaan. Aiemmin se on tunnettu myös nimillä "Biathlonstadion am Rennsteig" (vuoteen 2003 asti) ja vuosina 2003–2007 "Rennsteig-Arena Oberhof". Stadion tunnetaan arvaamattomista tuulistaan, vaikeista lumioloistaan ja sumustaan. Kylmän sodan aikana se oli Itä-Saksan merkittävin ampumahiihtokeskus. 2000-luvulla stadionia ja sen latuja on uudistettu merkittävästi. Nykyisin suurin osa keskuksen laduista on asfaltoitu rullahiihtämistä varten. Stadionin vieressä sijaitsee hiihtoputki, josta tarvittaessa on siirretty talvisin lunta latujen aikaansaamiseksi maailmancupin kilpailuja varten. Stadion on yhdessä Ruhpoldingin Chiemgau Arenan kanssa Saksan suurimpia ampumahiihtokeskuksia.


title: North River Steamboat

text: North River Steamboat, usein virheellisesti myös Clermont, oli vuonna 1807 rakennettu höyrylaiva, jota pidetään höyrylaivakauden ensimmäisenä kaupallisesti menestyneenä aluksena. Siitä alkoi höyrylaivojen rakentamisinnostus.


title: North River Steamboat

text: Hudsonjoen liikennöintiin New Yorkin ja Albanyn kaupungin välillä käytetyn aluksen rakensivat sijoittaja ja poliitikko Robert R. Livingston (1746-1813) ja keksijä Robert Fulton (1765–1815). Alus oli 43 metriä pitkä ja 4,3 metriä leveä. Sen syväys oli 4,8 metriä. Tässä siipirataslaivassa käytettiin Boultonin ja Wattin tehtaan höyrykonetta. Aluksen nopeus oli 4,7 solmua. Laiva poistettiin käytöstä vuonna 1814.


title: North River Steamboat

text: "Clermont" on Livingstonien Hudsonjoen rannalla olevan kotitilan nimi, joka on jo varhaisessa vaiheessa on erehdyksessä sekoitettu laivan nimeen.


title: Road (kappale)

text: ”Road” on suomalaisyhtye Don Johnson Big Bandin kappale heidän kolmannelta, yhtyeen omaa nimeä kantavalta studioalbumilta. Universal Music julkaisi kappaleen albumin ensimmäisenä singlenä 5. huhtikuuta 2006. Kappaleen sävelen ja sanat on yhtye tehnyt itse. Kappaleella vierailee myös laulaja Emma Salokoski.


title: Road (kappale)

text: Vuonna 2012 Nuorgam-verkkomedia listasi ”Roadin” heidän "2000-luvun kotimaiset pophelmet" -listan 90. sijalle.


title: Road (kappale)

text: Single nousi huhtikuussa 2006 viikoksi Suomen virallisen singlelistan ensimmäiseksi. Radiolistalla ”Road” oli parhaimmillaan ensimmäisenä, eli Suomen soitetuin radiokappale. Se oli myös vuoden 2006 15:nneksi soitetuin kappale suomalaisissa kaupallisissa radioissa.


title: Road (kappale)

text: Kappaleesta on julkaistu Akseli Tuomivaaran ohjaama musiikkivideo, joka sai Oulun musiikkivideofestivaaleilla kunniamaininnan samana vuonna.


title: Kalle Virtanen (professori)

text: Kaarlo (Kalle) Ilmari Virtanen (30. kesäkuuta 1921 Tukholma – 21. kesäkuuta 2006 Sipoo) oli Helsingin yliopiston matematiikan professori, joka uudisti funktioteorian tutkimusta.


title: Kalle Virtanen (professori)

text: Virtasen isä oli Nobel-palkittu kemisti, professori A. I. Virtanen ja äiti Lilja Matilda Moisio (aiemmin Lindh). Hän kirjoitti ylioppilaaksi 1938 ja aloitti matematiikan opinnot Helsingin yliopistossa, jotka sota kuitenkin keskeytti. Sodissa Virtanen osallistui taisteluihin Aunuksessa, Suursaaren valtauksessa ja Karjalankannaksella.


title: Kalle Virtanen (professori)

text: Tohtoriksi Virtanen väitteli vuonna 1950 P.J. Myrbergin ohjauksessa, työskennellessään Helsingin yliopiston matematiikan laitoksen assistenttina. Matematiikan dosentiksi Helsingin yliopistoon hänet nimitettiin 1950. Hänen dosenttina pitämänsä luentosarja 1957–1958 oli avaus niin sanottuihin kvasikonformikuvauksiin perustuvaan funktioteorian tutkimuksen uudistamiseen Suomessa. Virtanen ja tuolloinen apulaisprofessori, myöhempi akateemikko Olli Lehto pitivät seminaarisarjan kvasikonformikuvauksista 1958–1959 ja julkaisivat niitä koskevan monografian saksaksi 1965. Englanniksi se ilmestyi 1973 ja on ollut alan perusteos vuosikymmeniä. Virtasella oli huomattava vaikutus useisiin jatko-opiskelijoihin ja sitä kautta laajasti matematiikan tutkimukseen Suomessa. Funktioteorian ohella hän luennoi muun muassa topologiasta ja algebrallisesta geometriasta. Opettajana Virtanen jakoi kernaasti ajatuksia opiskelijoiden ja kollegoiden kanssa, mutta tutkijana hän ei julkaissut pelkästään omissa nimissään enää mitään vuoden 1958 jälkeen eikä hakenut avoinna olleita virkoja. Kaikkiaankin Virtasen julkaisuluettelossa on vain 12 nimikettä. Helsingin yliopiston henkilökohtaisen ylimääräisen professorin virkaan (jollaista ei täytetä hakemuksen perusteella) hänet nimitettiin 1966. Virtasella oli toistakymmentä väitellyttä tohtoriopiskelijaa. Eläkkeelle jäätyään 1984 Virtanen vetäytyi kotiinsa Sipooseen ja omistautui matematiikasta kokonaan erillään oleville harrastuksille.


title: Kalle Virtanen (professori)

text: Kalle Virtanen oli luonteeltaan ja esiintymiseltään vaatimaton. Olli Lehto kertoo, ettei ole koskaan tuntenut toista henkilöä, jolta niin täydellisesti puuttui henkilökohtaisen pätemisen tarve.


title: Kalle Virtanen (professori)

text: Kalle Virtasen puoliso vuodesta 1946 oli kansleri P. J. Myrbergin tytär Kirsti. Pariskunnalla oli viisi lasta.


title: Jorma Kuusinen (professori)

text: Jorma Kuusinen (s. 1940) on Jyväskylän yliopiston kasvatustieteen emeritusprofessori. Aiemmin hän toimi pitkään muun muassa kasvatustieteen apulaisprofessorina. Hänet nimitettiin kasvatustieteen professoriksi vuonna 1991 Veikko Heinosen jälkeen. Hän piti jäähyväisluentonsa 7. joulukuuta 2005.


title: Clermont

text: Clermont-Ferrand tarkoittaa seuraavia:


title: Paavo Päivänsalo

text: Paavo Päivänsalo (3. heinäkuuta 1918, Helsinki–22. syyskuuta 2004, Helsinki) oli Jyväskylän yliopiston kasvatustieteen professori. Hän sai vuonna 1972 professorin arvonimen.


title: Paavo Päivänsalo

text: Päivänsalo nimitettiin kasvatustieteen professoriksi Jyväskylän yliopistoon vuonna 1979, ja hän jäi eläkkeelle vuonna 1985. Hänen erityisalanaan olivat kasvatuksen teoreettiset ongelmat. Suomen Kristillinen Liitto (nyk. Suomen Kristillisdemokraatit) perustettiin hänen kodissaan vuonna 1958. Päivänsalo tutki kasvatuspsykologiaa ja -sosiologiaa sekä kasvatuksen historiaa. Hänen mielestään kasvatustieteellisessä tutkimuksessa tarvittiin hyvin erilaisia lähestymistapoja, ja hän arvosteli sitä, miten kasvatustiede hänen mielestään tuohon aikaan oli "positiivis-empiristisen koulukunnan rautakahleissa." Häntä seurasi virassa Sirkka Hirsjärvi.


title: Marcus Mariota

text: Marcus Ardel Taulauniu Mariota (s. 30. lokakuuta 1993 Honolulu, Havaiji) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän edustaa NFL-liigassa pelaavaa Tennessee Titansia.


title: Marcus Mariota

text: Samoalaiset ja saksalaiset sukujuuret omaava Mariota on vuoden 2014 Heisman Trophy -voittaja. Hän pelasi yliopistourallaan Oregonin yliopiston joukkueessa.


title: Marcus Mariota

text: Mariota varattiin vuoden 2015 ensimmäisellä kierroksella, tilaisuuden toisena pelaajana.


title: Toinen kylmä sota

text: Toinen kylmä sota tai "Kylmä sota 2.0" on tiedotusvälineissä toisinaan käytetty nimitys länsimaiden ja Venäjän välisestä kiistelystä. Myös Kiinan, Japanin ja muiden maiden kilpailua Itä-Aasiassa on kutsuttu toiseksi kylmäksi sodaksi. Uusina blokkeina toisessa kylmässä sodassa voidaan pitää Yhdysvaltojen johtamaa Nato-liittoumaa, sekä Kiinan ja Venäjän johtamaa Shanghain yhteistyöjärjestöä.


title: Toinen kylmä sota

text: Kylmä sota päättyi Neuvostoliiton etupiirin ja vallan romahtaessa 1989–1991. 1990- ja 2000-luvulla monet entiset Neuvostoliiton suorassa tai välillisessä valvonnassa olleet maat liittyivät Euroopan unioniin ja/tai Natoon. Monien kansallismielisten venäläisten mielestä tämä oli "geopoliittinen katastrofi". Vuonna 2004 Ukrainassa tapahtui niin kutsuttu Oranssi vallankumous, jossa länsimieliset puolueet voittivat vaalit. Venäjän johdon mielestä tämä uhkasi toistua Venäjällä ja kaataa sen hallinnon.


title: Toinen kylmä sota

text: Nato julkisti 2000-luvulla ohjuskilpihankkeensa, joka oli tarkoitettu lähinnä Irania ja Pohjois-Koreaa vastaan. Venäläisten poliitikkojen mielestä se uhkasi kauhun tasapainoa ja Venäjän turvallisuutta. Venäjän mielestä Ukrainan vallankumous 2014 oli länsimaiden aiheuttama ja tukema. Länsi puolestaan piti Krimin liittämistä Venäjään laittomana. Länsi syytti Venäjää peitetystä sodasta Itä-Ukrainassa ja lähetti sotilaskouluttajia tukemaan Ukrainaa. Ukrainan kriisi johti muun muassa idän ja lännen väliseen tiedotussotaan, kauppasotaan ja asevoimien aktiivisempaan toimintaan kuten ydinaseita kuljettavien koneiden ja sukellusveneiden lisääntyneeseen partiointiin. Venäjä piti lännen jyrkkää reagointia sen toimiin russofobiana. Venäjän vuoden 2016 alussa julkistaman turvallisuusarvion mukaan Yhdysvallat ja sen liittolaiset pyrkivät säilyttämään kansainvälisen valta-asemansa, mikä johtaa Venäjän taloudelliseen, viestinnälliseen ja sotilaalliseen painostukseen.


title: Toinen kylmä sota

text: Kommentaattorit ovat pelänneet uuden kylmän sodan olevan aiempaa vaarallisempi. Toisaalta toiset asiantuntijat eivät pidä nykyistä tilannetta vielä kylmänä sotana, vaikkakin pitävät tilannetta vaikeana. Nato-kenraali Frederick Hodgesin mukaan Venäjän ja lännen riita ei vastannut kylmää sotaa. Syksyllä 2016 Yhdysvaltain ja Venäjän välit kiristyivät muun muassa Syyrian kriisin takia. Yhdysvallat sanoi Venäjän tukevan Assadia, joka murhaa siviilejä. Venäjä sanoi Yhdysvaltain estävän ja häiritsevän terrorisminvastaista sotaa. Suurvallat eivät luottaneet toisiinsa, kun Yhdysvallat ampui risteilyohjuksia huhtikuussa 2017 Syyrian lentotukikohtaan.


title: Toinen kylmä sota

text: Yhdysvaltojen informaatiosodankäynti Kiinaa kohtaan on muuttunut olennaisesti. Perinteisesti Yhdysvaltain kritiikki on kohdistunut Kiinan puutteisiin sananvapaudessa, demokratiassa ja ihmisoikeuksissa. Vuodesta 2011 eteenpäin sen narratiivi on keskittynyt Kiinan pehmeän vallan heikentämiseen kiistämällä Kiinan taloudellisen nousun olevan seurausta Kiinan sisäisistä reformeista. Sen sijaan Yhdysvaltojen narratiivissa Kiinan menestys johtuu laajamittaisesta vakoilusta ja varastamisesta.


title: Aman Resorts

text: Amanresorts International on kansainvälinen luksushotelliketju. Ketjulla on hotelleja 15 maassa. Sana "aman" tarkoittaa arabiaksi, urduksi ja sanskriitiksi rauhaa, tuvallisuutta ja suojaa.


title: Aman Resorts

text: Adrian Zecha perusti Amanresortsin vuonna 1988. Zecha etsi itselleen loma-asuntoa Phuketista ja löysi ainutlaatuisen paikan - kookosplantaasin, jonka lähettyvillä ei ollut muita rakennuksia - kävellessään Pansea Beachillä saaren länsirannalla. Suunnitelma asunnon rakentamisesta laajeni nopeasti ajatukseksi rakentaa paikalle pieni boutique-tyylinen resort-hotelli yhteistyössä Anil Thadanin ja kahden muun ystävän kanssa. Yhdessä he sijoittivat hankkeeseen omaa pääomaa, koska pankit eivät olleet halukkaita sijoittamaan hotelliin, jota ne pitivät liian pienenä. Tuohon aikaan useimmat resort-hotellit olivat kooltaan vähintään 500 huonetta ja boutique-hotellit olivat vielä hyvin uusia.


title: Aman Resorts

text: Amanpuri (Rauhanpaikka) avattiin tammikuussa 1988. Hotellissa oli 40 huonetta ja 30 yksityistä villaa. Hotelli sai innostuneen vastaanoton, ja se on nykyään ketjun lippulaiva. Zecha rohkaistui ja ryhtyi suunnittelemaan vastaavanlaisia hotelleja muuallekin. Aluksi hotelleja oli pääasiassa Aasiassa (nykyään Bhutanissa, Kambodžassa, Kiinassa, Ranskan Polynesiassa, Intiassa, Indonesiassa, Laosissa, Filippiineillä, Sri Lankassa ja Thaimaassa), mutta viimeisen kahden vuosikymmenen aikana ketju on laajentunut Ranskaan, Marokkoon, Montenegroon, Turks- ja Caicossaarille, Yhdysvaltoihin, Turkkiin, Kreikkaan ja Italiaan.


title: Aman Resorts

text: Amanresortsin omistaa holding-yhtiö Silverlink Holdings Limited. Vuoteen 1992 mennessä ketju oli kasvanut niin, että sillä oli useita hotelleja Indonesiassa, yksi hotelli Bora Boralla ja yksi hotelli Courcevelin alppikylässä. Vuonna 1993 ketjun perustajan, Adrian Zachen, läheinen ystävä Clement Vaturi, jonka perhe omisti Hôtelière Immobilière (Pariisin pörssissä listattu yritys), hankki 54% omistuksen yhtiöstä ja sijoitti siihen uutta pääomaa.


title: Aman Resorts

text: Vuonna 1998 Vaturin osuuden hankki kiinteistösijoitusyhtiö Colony Capital. Vaturin ja Colony Capitalin välinen oikeusjuttu tuntui jatkuvan, ja Colony Capital ryhtyi suojaamaan omistustaan ottamalla aiempaa aktiivisemman roolin yhtiössä. Tähän aikaan Zecha erosi tehtävästään Amanresortsista.


title: Aman Resorts

text: Vuonna 2000 Colny Capitalin ja Vaturin välinen oikeusjuttu sovittiin ja Vaturi myi osuutensa hongkongilaiselle kiintestösijoitusyhtiölle Lee Hing Developmentille. Yhtiön määräysvallan siirtyessä sijoittajille Zecha palasi yhtiön palvelukseen hallituksen puheenjohtajana ja toimitusjohtajana.


title: Aman Resorts

text: Seuraavien seitsemän vuoden aikana Amanresorts laajeni Kambodžaan, Intiaan, Bhutaniin, Sri Lankaan ja Karibialle.


title: Aman Resorts

text: 27. marraskuuta 2007 Intian suurin kiinteistövälittäjä DLF Limited hankki Lee Hingin osuuden yhtiöstä 400 miljoonalla dollarilla (summaan sisältyi 150 miljoonaa dollaria lainaa).


title: Aman Resorts

text: Helmikuun alussa vuonna 2014 DLF myi osuutensa venäläisen liikemiehen Valdislav Doroninin johtaman ryhmän perustamalle Aman Resots Group Ltd:lle 358 miljoonalla dollarilla. Kauppaan kuuluivat kaikki Amanresortsiin kuuluvat hotellit, paitsi Delhissä sijaitseva Lodhi Hotel. DLF myi osuutensa Amanresortsissa vähentääkseen velkojaan ja keskittyäkseen uudelleen kiinteistömarkkinoihin.


title: Aman Resorts

text: Perustamisestaan lähtien Amanresortsit ovat olleet Condé Nast Travelerin, Zagat Surveyn, Galliventer's Guiden, Harper's Hidewayn ja Travel & Leisuren korkealle arvostamia.


title: Aman Resorts

text: 35 % Aman-hotelleissa yöpyvistä tulee Euroopasta, 33 prosenttia Aasian ja Tyynenmeren alueelta, 30 % Amerikoista ja 2 % muualta maailmasta.


title: Aman Resorts

text: Amanresortit ovat yleensä pieniä (huoneita on yleensä korkeintaan 55), ja minimalistinen arkkitehtuuri täydentää hotellin sijoittumista osaksi paikallista ympäristöä ja kulttuuria. Hotellit rakennetaan mahdollisimman pitkälti hyödyntäen alueelle tyypillisiä rakennusmateriaaleja ja tekniikoita Hotelleissa on yleensä neljä työntekijää yhtä vierasta kohden. Hotelleissa ei ole vastaanottoa eikä aulaa, vaan ne on suunniteltu muistuttamaan mahdollisimman paljon yksityisasuntoja.


title: Aman Resorts

text: Joissakin hotelleissa on myös erillisiä villoja joko vuokrattavana tai myytävänä. Villoja löytyy esimerkiksi Amanpurista, Thaimaasta, Amanyarasta, Turks & Caikossaarilta, Amanganista ja Amangirista Yhdysvalloista, Amanpulosta Filippiineiltä ja Amandarista Balilta.


title: Gleb Retivyh

text: Gleb Sergejevitš Retivyh (; s. 30. joulukuuta 1991) on venäläinen maastohiihtäjä. Hän on erikoistunut sprintteihin.


title: Gleb Retivyh

text: Retivyh debytoi maastohiihdon maailmancupissa helmikuussa 2011 Rybinskissä ollen vapaan sprintin 14. ja saavuttaen heti ensimmäiset maailmancupin pisteensä. Ensimmäistä kertaa Retivyh selviytyi maailmancupissa kymmenen parhaan joukkoon maaliskuussa 2011 Lahden sprintissä sijoituttuaan yhdeksänneksi. Retivyh on voittanut yhden maailmancupin henkilökohtaisen osakilpailun: perinteisen hiihtotavan sprintin Pyeongchangissa helmikuussa 2017. Hän voitti samana viikonloppuna myös parisprintin. Hän sijoittui toiseksi vapaan hiihtotavan sprintissä Lahdessa 2018.


title: Gleb Retivyh

text: Retivyh on voittanut kolme nuorten MM-mitalia. Kaksi hopeista on tullut viesteistä vuosilta 2010 ja 2011 ja yksi pronssinen perinteisen sprintistä vuodelta 2011. Lahden MM-kilpailuissa 2017 hän sijoittui vapaan hiihtotavan sprintissä 15:nneksi.


title: Mihail Petraševski

text: Mihail Vasiljevitš Butaševitš-Petraševski, tunnetaan yleisesti nimellä Mihail Petraševski (; 13. marraskuuta 1821 Pietari – 16. joulukuuta 1866 Belskoje, Jeniseiskin kuvernementti) oli venäläinen ajattelija.


title: Mihail Petraševski

text:
Mihail Petraševski valmistui vuonna 1839 Tsarskoje Selon lyseosta ja Pietarin valtionyliopistosta vuonna 1841 oikeustieteellisen tutkinnon kanssa. Sen jälkeen Ulkoasiainministeriö palkkasi hänet usein kääntäjäksi ja tulkiksi. Petraševski tunnetaan useimpien Vierassanojen taskusanakirjan (1846) teoreettisten artikkeleiden editoijana ja kirjoittajana, jotka popularisoivat utopistisen sosialismin demokraattiset ja materialistiset ideat ja periaatteet. Vuonna 1844 Petraševskin asunnosta tuli intellektuellien kohtaamispaikka, joita alettiin pitämään vuonna 1845 viikoittain. Nämä tapaamiset saivat myöhemmin nimen "pjatnitsy" (perjantait) ja niiden kävijät nimen Petraševtsy. He tulivat Petraševskin luo ja käyttivät hänen henkilökohtaista kirjastoa, johon kuului kiellettyjä kirjoja materialistisesta filosofiasta, utopistisesta sosialismistä ja vallankumousliikkeiden historiasta. Tunnettujen Petraševskin piirin jäsenten joukkoon kuului kirjailija Fjodor Dostojevski. Mihail Petraševski piti itseään Charles Fourier'n seuraajana ja puhui Venäjän demokratisaation ja talonpoikien vapauttamisen maidensa kanssa puolesta. Hän puolsi pitkää alustavaa työtä massojen parissa vallankumouskamppailun hyväksi. Myöhään vuonna 1848 Mihail Petraševski otti osaa tapaamisiin, joiden tarkoitus oli perustaa salaseura.
Vuonna 1849 Mihail Petraševski pidätettiin ja tuomittiin kuolemaan. Muiden Petraševskin piirin jäsenten kanssa hänet vietiin Semjonovskin rykmentin paraatikentälle, yleisesti julkisiin teloituksiin käytettyyn paikkaan, ja sidottiin paaluun. Viime hetkellä teloitus pysäytettiin ja paljastettiin, että rangaistus muutetaan Siperiaan karkoitukseksi määräämättömäksi ajaksi. Hänet lähetettiin Itä-Siperiaan suorittamaan rangaistustaan. Vuonna 1856 Petraševskin asema muutettiin maanpakolaiseksi. Hän asui Irkutskissa, jossa hän perusti "Amur" -nimisen sanomalehden vuonna 1860. Helmikuussa 1860 puhuttuaan julkisesti paikallisviranomaisten vallan väärinkäytöstä Petraševski karkoitettiin Minusinskin piirikuntaan, jossa hän kuoli kymmenen vuotta myöhemmin.


title: Santa Tell Me

text: Santa Tell Me on yhdysvaltalaisen laulajan, Ariana Granden marraskuussa 2014 julkaistu single.


title: Santa Tell Me

text: Grande ilmoitti 13. marraskuuta 2014 Twitter-tilillään julkaisevansa uuden joululaulun, "Santa Tell Me", 24. marraskuuta. Musiikkivideo kappaleeseen julkaistiin 12. joulukuuta YouTubessa. Single on sijoittunut parhaimmillaan Billboard Hot 100 -listalla sijalle 42.


title: Sweet Confusion

text: Sweet Confusion on suomalaisen I’Dees-popyhtyeen 25. maaliskuuta 2002 julkaistu esikoisalbumi. Albumi nousi ensimmäisellä listaviikollaan Suomen virallisen albumilistan 18:nneksi. Yhteensä se oli listalla kaksi viikkoa. Albumi julkaistiin julkaisuvuonnaan CD-formaatissa, eikä sitä ole myöhemmin julkaistu lainkaan digitaalisessa muodossa.


title: Sweet Confusion

text: Albumilta julkaistiin yhteensä kuusi singleä: ”Wicked 'n Wild”, ”Game for 1”, ”Time”, ”Automatic”, ”Locked in the Moment” sekä ”Name and Number”. Singleistä suurimmaksi hitiksi nousi marraskuussa 2001 julkaistu ”Time”-kappale, joka nousi sekä single- että radiolistan neljänneksi.


Länsirannan kisapoika eli vihreän saaren sankari tai Irlannin hulivilipoika ("The Playboy of the Western World") on irlantilaisen John Millington Syngen vuonna 1907 kantaesitetty kolminäytöksinen komedianäytelmä, josta on tullut Syngen parhaiten tunnettu teos. Isänmurhallaan ylpeilevästä nuorukaisesta kertovaa tarinaa pidettiin kantaesityksensä aikoihin moraalittomana, ja sitä vastaan järjestettiin mielenosoituksia kantaesitysteatterin edessä Dublinissa 1907 ja Yhdysvaltain ensi-illan yhteydessä New Yorkissa vuonna 1911.


title: Länsirannan kisapoika eli vihreän saaren sankari

text: Näytelmää on esitetty 1900-luvulla paljon Suomessakin. Siitä on ainakin kolme erinimistä suomennosta, ilmeisesti vanhin niistä nimellä "Läntisrannan kisapoika". Lisäksi teattereissa sitä on esitetty myös nimellä "Vihreän saaren sankari".


text: Näytelmä sijoittuu 1900-luvun alun Mayon kreivikuntaan ja sikäläiseen pubiin. Nuori Christy Mahon astuu sisään ja väittää olevansa pakomatkalla tapettuaan tyrannimaisen isänsä lapiolla. Kapakanpitäjä Flaherty ylistää nuoren miehen rohkeutta, ja baarinpitäjänä toimiva Flahertyn tytär alkaa ihastua Christyyn sulhasensa Shawnin kustannuksella. Christyn erikoinen tarina tekee hänestä paikallisen sankarin, varsinkin kun hän vielä voittaa kilpa-ajot hitaimmaksi luullulla aasilla.


text: Yllättäen paikalle saapuu Christyn isä Mahon, joka ei ollutkaan kuollut vaan ainoastaan haavoittunut. Kun kyläläiset saavat tämän tietoonsa, he kääntyvät Christyä vastaan ja pitävät tätä valehtelijana ja pelkurina. Voittaakseen uudelleen Pegeenin rakkauden ja kylänväen hyväksynnän Christy asettuu uudelleen isäänsä vastaan. Kyläläiset kuitenkin pyrkivät Pegeenin johdolla viemään Christyn hirtettäväksi. Hänen henkensä pelastaa isä, joka ei ole kuollut toisellakaan yrittämällä. Isä ja poika tekevät sovinnon ja lähtevät kaupungista. Shawn kosii Pegeeniä, mutta tämä kieltäytyy ja katuu sitä, että hylkäsi Christyn.


title: Macrotermes michaelseni

text: Macrotermes michaelseni on termiittilaji, jota tavataan laajalla alueella Saharan eteläpuolisen Afrikan savanneilla. Muiden Macrotermitinae-alaheimon termiittien tavoin se elää symbioosissa "Termitomyces"-suvun sienten kanssa.


title: Macrotermes michaelseni

text: "M. michaelseni" -lajin keon varsinainen pesä on halkaisijaltaan 1–2 metriä oleva pallomainen tila. Kuningatar ja työläiset asuvat pesässä, ja sen yläpuolella on kammioita, joissa on niin sanotut sienipuutarhat. Pesän ympärillä on tunnelistoja, jotka sienitarhan yläpuolella yhtyvät savupiipuksi, joka kohoaa kummuksi. Lajin pesäkumpu voi olla korkea, mutta savupiippu on kuitenkin suljettu. Keko on hyvin eristetty, mikä lienee sopeutuma eteläisen Afrikan viileisiin ja kuiviin talviin.


title: Luciano Vietto

text: Luciano Darío Vietto (s. 5. joulukuuta 1993 Balnearia, Argentiina) on argentiinalainen jalkapalloilija. Hän on Atlético Madridin omistuksessa ja pelaa kaudella 2018–2019 lainalla Englannin Valioliigan Fulhamissa. Hän on pelipaikaltaan hyökkääjä.


title: Luciano Vietto

text: 4. elokuuta 2014 espanjalaisseura Villarreal ilmoitti hankkineensa Vietton riveihinsä viisivuotisella sopimuksella. Hän pelasi ensimmäisen ottelunsa joukkueessa 21. elokuuta 2014 Eurooppa-liigan play off -kierroksella Astanaa vastaan.


title: Luciano Vietto

text: 22. kesäkuuta 2015 Villarreal vahvisti Vietton siirtymisen Atlético Madridiin. Hänestä maksettiin 20 miljoonan euron siirtokorvaus.


title: Amatsonia

text: Amatsonia oli suomalainen vuosina 1995–1996 MTV3-kanavalla esitetty keskusteluohjelma.


title: Amatsonia

text: Ohjelmaa juontajina toimivat Yazka Love, Marianne Heikkilä ja Unna Lehtipuu. Ohjelma sai aikanaan kohua muun muassa juontaja Yazka Loven androgyynisyydestä.


title: Veren häät

text: Veren häät ("Bodas de Sangre") on espanjalaisen Federico García Lorcan tragedianäytelmä, joka valmistui 1932 ja kantaesitettiin 1933 Madridissa. Sen tarina sijoittuu Andalusiaan ja Lorca tarkoitti sen ensimmäiseksi osaksi näytelmätrilogiasta, joka kuitenkin jäi kesken hänen kuolemansa 1936 takia. Teatterikriitikot kuitenkin usein näkevät "Veren häät" osana kokonaisuutta, joihin kuuluvat myös Lorcan näytelmät "Yerma" ja "Bernarda Alban talo".


title: Veren häät

text: Tarina kertoo kahdesta keskenään riidoissa olevasta suvusta. Toisen suvun viimeinen miesperillinen rakastuu tyttöön, jonka tiedetään seurustelleen Leonardon, vihollissuvun ainoan miehen kanssa, joka ei ole vankilassa. Vastoin parempaa tietoaan sulhasen äiti antaa luvan heidän avioliitolleen. Häiden aattona tyttö kuitenkin antautuu Leonardolle, joka on kaiken lisäksi naimisissa. Hääpäivänä he pakenevat yhdessä metsään, josta sulhanen ystävineen heitä etsii. Tässä vaiheessa näytelmä muuttuu ekspressiiviseksi: Kuun ja Kuoleman allegoriset hahmot ilmestyvät. Leonardo ja sulhanen surmaavat toinen toisensa. Morsian palaa sulhasen äidin luo ja seuraa heidän keskeisensä välienselvittely.


title: Veren häät

text: Vuonna 1981 Carlos Saura ohjasi näytelmän pohjalta flamenco-tanssikoreografiaan perustuvan elokuvan "Veren häät".


title: Litiumparisto

text: Litiumparisto on paristo, jonka anodi muodostuu litiumista tai litiumyhdisteistä. Litiumparistojen elinikä on pitkä (pieni itsepurkautuminen), joten niitä käytetään usein elektroniikassa kelloissa, kameroissa ja muistivarmennuksessa.


title: Litiumparisto

text: Litiumparistot ovat usein nappi- tai sauvamallisia. Litiumparistoja tehdään monista erilaisista yhdisteistä. Litiumparisto voi syttyä tuleen, jos se kuumentuu liikaa.


title: Litiumparisto

text: Lithium-tionyylikloridipariston (Li-SOCl) napajännite on 3,6 V.


title: Litiumparisto

text: Litium-rikkidioksidipariston (Li-SO) napajännite on 3,6 V.


title: Litiumparisto

text: Litium-mangaanidioksidipariston (Li-MnO) napajännite on 2,9 V.


title: Litiumparisto

text: Litium-rautadisulfidipariston (Li-FeS) napajännite on 1,5 V.


title: Azazelin Tähti

text: Azazelin Tähti on vuonna 2006 perustettu okkulttis-filosofinen seura. Seura pyrkii yhdistämään vastakohtaisina nähtyjä henkisen etsinnän muotoja. Tällaisina yhdistämisen työn kohteina nähdään esimerkiksi esoteerisen tradition piirissä perinteisesti vastakohtina pidetyt oikean käden tie ja vasemman käden tie. Azazelin Tähden filosofiassa on teosofisia piirteitä, mutta sen erottaa perinteisestä teosofiasta Saatanan merkityksen korostaminen. Seura allekirjoittaa Teosofisen seuran kolme ohjelmakohtaa:Seuran filosofia on panteistista: jumaluus nähdään absoluuttisena, eikä sitä voida pitää persoonallisena olentona. Saatanaa ei pidetä kristillisen näkemyksen tapaan yksiulotteinen pahana, vaan sen katsotaan kehittävän ihmistä eteenpäin. Kuolemaa pidetään merkityksellisenä, sillä elämä ja kuolema nähdään Azazelin Tähden filosofian mukaan luonnossa yhtä tärkeinä tapahtumina. Seura ei hyväksy rikollista tai rasistista toimintaa.


title: Yerma

text: Yerma on espanjalaisen Federico García Lorcan tragedianäytelmä, joka valmistui 1934 ja kantaesitettiin samana vuonna Madridissa. Sen tarina sijoittuu Andalusiaan, ja näytelmän ja sen lapsettomuudesta kärsivän päähenkilön nimi tarkoittaa suomeksi autiomaata.


title: Yerma

text: Nuori ja terve Yerma uskoo, että jos nainen ei synnytä lapsia, veri muuttuu myrkyksi. Lapsettomaksi jääminen vuosien yrittämisen jälkeen vaikuttaa kuitenkin olevan hänen ja aviomies Juanin yhteinen kohtalo. Lorca antaa ymmärtää, että syynä on se, ettei Yerma osaa nauttia seksistä, mutta onko syynä sittenkin Juanin hedelmättömyys? Eräs toinen lapseton nainen ei valita, vaan antaa arvoa itselleen ja iloitsee elämästä.


title: Yerma

text: Yerma menee vuorille rukoilemaan muistomerkille, jonka uskotaan auttavan lapsettomia. Vanha nainen lähestyy siellä Yermaa ja houkuttelee tätä lähtemään oman poikansa naiseksi. Heitä vakoileva Juan uskoo, että kieltäytymisellään Yerma olisi lopultakin hyväksynyt heidän lapsettoman liittonsa. Hän ja Yerma palaavat yhteen, mutta Yerma kuristaa Juanin kuoliaaksi.


title: Yerma

text: Vuonna 1984 näytelmän pohjalta tehtiin Unkarissa samanniminen elokuva, jonka ohjasivat Imre Gyöngyössy ja Barna Kabay.


title: Bernarda Alban talo

text: Bernarda Alban talo ("La casa de Bernarda Alba") on espanjalaisen Federico García Lorcan tragedianäytelmä, joka valmistui 1936 vähän ennen Lorcan kuolemaa Francon sotilaiden käsissä. Se kertoo leskeksi jääneestä äidistä, joka varjelee kovalla kädellä viittä 20–40-vuotiasta tytärtään miesten houkutuksilta. Tyttäret puolestaan kilpailevat kylän komeimman nuorukaisen Pepe el Romano suosiosta, kun tämä pysähtyy talon ikkunan luo. Helteisenä kesäyönä tapahtumat saavuttavat traagisen lakipisteensä.


title: Bernarda Alban talo

text: Vuonna 1987 Marcel Camus ohjasi näytelmän pohjalta samannimisen elokuvan.. Siitä on tehty elokuva myös Intiassa ja tv-sovitus Britanniassa, molemmat 1991.


title: Sydneyn panttivankikriisi

text: Sydneyn panttivankikriisi alkoi Sydneyssä, Australiassa aamulla 15. joulukuuta 2014, kun ainakin yksi aseistautunut mies otti panttivangeiksi Lindtin kahvilan asiakkaat ja henkilökunnan. Panttivankien määrästä on esitetty vaihtelevia määriä, mutta Lindtin toimitusjohtajan mukaan kahvilassa oli noin 10 työntekijää ja 30 asiakasta. Panttivangit ovat kannatelleet jihadistiryhmittymien käyttämää mustaa šahada-lippua kahvilan ikkunaa vasten. Viisi ihmistä oli päässyt pakenemaan kahvilasta.


title: Sydneyn panttivankikriisi

text: Kriisin aikana Sydneyn oopperatalo evakuoitiin sieltä löytyneiden epäilyttävien pakettien takia. Lisäksi Australian keskuspankin konttori suljettiin turvallisuussyistä, sillä se sijaitsee lähellä kahvilaa.


title: Sydneyn panttivankikriisi

text: Tilanne loppui poliisin tehdessä rynnäkön kahvilaan. Kolme ihmistä kuoli, mukaan lukien tekijä, ja neljä haavoittui rynnäkön seurauksena.


title: 1980–82

text: 1980–82 on Hassisen koneen vuonna 1982 ilmestynyt kokoelma-albumi. Kyseessä on tupla-albumi, jonka toinen levy sisältää yhtyeen materiaalia vuosilta 1980–1982 ja toinen "Harsoinen teräs" -albumin englanninkielisen promootioversion "High Tension Wire", jota ei virallisesti ole julkaistu missään muualla.


title: 1980–82

text: Aikaisemmin vain singlenä ilmestyneitä kappaleita levyllä ovat "Kolumbia orkesteri", "Läskit lompakot", "Hiljaa virtaa veri" sekä "On jouluyö nyt laulaa saa". Kokonaan ennenjulkaisemattomia ovat "Fraigadi fromba" ja "Koulut kii", joka on versio Alice Cooperin hitistä "School’s Out". Niitä on myöhemmin julkaistu bonusraitoina Hassisen koneen studioalbumien remasteroiduilla CD-versioilla.


title: Historia 1980–82

text: Historia 1980–82 on Hassisen koneen vuonna 1988 ilmestynyt kokoelma-albumi. Se julkaistiin vinyylilevyjen valtakaudesta huolimatta ainoastaan CD-muodossa.


title: Historia 1980–82

text: Yhtyeen kolmen studioalbumin materiaalin lisäksi se sisältää singlenä ilmestyneitä kappaleita, joista osa oli mukana jo kuusi vuotta aikaisemmin julkaistulla kokoelmalla "1980–82". Myös albumin kansikuva on sama kuin vuoden 1982 kokoelmalevyllä. Levystä on olemassa myös vuonna 1998 julkaistu uusintapainos, jonka takakansi on hieman erilainen kuin alkuperäisessä versiossa.


title: Lesley de Sa

text: Lesley de Sa (s. 2. huhtikuuta 1993 Mijdrecht, Alankomaat) on alankomaalainen jalkapalloilija, pelipaikaltaan hyökkääjä. Hän edustaa kaudella 2014–2015 Alankomaiden pääsarjassa Eredivisiessä pelaavaa Go Ahead Eaglesia, jossa hän on lainassa Ajaxista.


title: Lesley de Sa

text: De Sa teki ensiesiintymisensä Eredivisiessä 20. lokakuuta 2012, kun Ajax kohtasi 3–3-tulokseen päättyneessä vierasottelussa Heracles Almelon. Hän tuli kentälle 77. minuutilla Tobias Sanan tilalle. Ensimmäinen liigaottelu jäi myös hänen ainoakseen kaudella 2012–2013. Kaudella 2013–2014 De Sa pelasi Eredivisiessä 12 ottelua ja teki niissä yhden maalin. Avauskokoonpanossa hän oli viidesti. Hän pelasi kauden aikana myös seuran Eerste divisiessä pelaavassa kakkosjoukkueessa Jong Ajaxissa 17 ottelua ja teki niissä seitsemän maalia. Kesällä 2014 Ajax lainasi De San myös Eredivisiessä pelaavaan Go Ahead Eaglesiin.


title: Zurbriggen

text: Zurbriggen on muun muassa seuraavien henkilöiden sukunimi:


title: Lindt & Sprüngli

text: Lindt & Sprüngli on sveitsiläinen suklaavalmistaja, jonka pääkonttori sijaitsee Kilchbergissä Sveitsissä. Yhtiö toimii maailmanlaajuisesti. Sillä yhteensä 12 tehdasta Euroopassa ja Yhdysvalloissa. Yhtiön liikevaihto oli vuonna 2016 yhteensä 3,9 mrd. Sveitsin frangia, ja työntekijöitä konsernilla on vajaat 14 000.


title: Lindt & Sprüngli

text: Vuoden 2017 markkinakatsauksessa Lindt & Sprüngli oli maailman 8. suurin makeisvalmistaja noin 4 miljardin Yhdysvaltain dollarin liikevaihdolla.


title: Lindt & Sprüngli

text: Yhtiön tuotemerkit ovat "Lindt, Ghirardelli, Russell Stover, Whitman’s, Caffarel, Hofbauer, Küfferle" ja "Pangburn’s".


title: Lindt & Sprüngli

text: Lindt & Sprüngli on saanut alkunsa kahdesta suklaatehtailijasta, horgenilaisesta Rudolf Sprünglistä ja berniläisestä Rodolphe Lindtistä. Rudold Sprüngli Junior otti haltuun isänsä yrityksen vuonna 1891, ja vuotta myöhemmin siitä irtaantui oma konditoriaketju Sprüngli. Vuonna 1899 Rudolf Sprüngli rakennutti tehtaan Kilchbergiin ja muutti firman osakeyhtiöksi. Chocolat Sprüngli otti pian tämän jälkeen Rodolphe Lindtin Bernin suklaatehtaan omistukseensa ja sai samalla myös oikeudet tämän suklaanvalmistuspatenttiin. Osakeyhtiö yhdisti Bernin ja Zürichin suklaatehtaat ja täten oli syntynyt Lindt & Sprüngli.


title: Lindt & Sprüngli

text: Vuonna 1935 Lindt & Sprüngli solmi lisenssisopimuksen suklaanvalmistuksesta Saksassa Leonard Monheim AG -nimisen yrityksen kanssa. Vuodesta 1988 lähtien Lindt & Sprüngli on valmistanut suklaataan Saksassa. Nykyään yhtiö valmistaa suuren osan kansainvälisesti levinneistä tuotteista Aachenissa keksivalmistaja Lambertzin naapurissa.


title: Lindt & Sprüngli

text: Lindt & Sprünglin listautuminen pörssiin loi vuonna 1986 pohjan yhtiön 1990-luvun kansainväliselle laajentamiselle: tuotanto- ja hallintorakennuksia otettiin käyttöön Strathamissa, New Hampshiressä, USA:ssa vuonna 1989. Samana vuonna Lindt & Sprüngli SA Ranskassa päätyi kokonaisuudessaan emoyhtiön omistukseen.


title: Lindt & Sprüngli

text: Vuonna 1993 pitkäaikainen lisenssinhaltija Bulgheroni SpA liitettiin yritykseen nimellä Lindt & Sprüngli SpA Italian Induno Olonassa.


title: Lindt & Sprüngli

text: Itävallassa perustettiin seuraavana vuonna Lindt & Sprüngli (Austria) GmbH ja yritykseen liitettiin wieniläinen Confiserie Hofbauer. Torinossa ostettiin vuonna 1997 italialainen yritys Caffarel, ja Sydneyyn perustettiin Lindt & Sprüngli Company.


title: Lindt & Sprüngli

text: Vuoden 1998 alussa seurasi vanhimman amerikkalaisen suklaanvalmistajan, San Franciscossa sijaitsevan Ghirardelli Chocolate Companyn yritysosto. Muita tytäryhtiöitä on Kanadassa, Kiinassa, Hongkongissa, Japanissa, Puolassa, Tšekissä, Venäjällä, Ruotsissa, Espanjassa ja Etelä-Amerikassa. Heinäkuussa 2014 Lindt & Sprüngli ilmoitti ostaneensa perinteikkään pohjoisamerikkalaisen makeisvalmistajan Russel Stover Candiesin. Se on yrityksen historian tähänastisista yritysostoista suurin. Russel Stover omistaa myös Whitman’s-merkin, ja sillä on 60 % markkinaosuus Yhdysvalloissa myydyistä suklaakonvehdeista. Russel Stoverin myötä Lindt & Sprünglistä tuli kolmanneksi suurin yritys Yhdysvaltojen suklaan tuotannossa.


title: Lindt & Sprüngli

text: Vuodesta 1994 lähtien kaikki yhtymän yritykset, niiden joukossa myös Sveitsissä sijaitseva pääkonttori Chocoladefabriken Lindt & Sprüngli (Schweiz) AG, ovat olleet kansainvälisen konsernijohdon tytäryhtiöitä holdingyhtiö Chocoladefabriken Lindt & Sprüngli AG:ssä. Osake-enemmistö on yhtiön mukaan yhä Sveitsissä.


title: Lindt & Sprüngli

text: Lindt & Sprüngli valmistaa erilaisten suklaalevyjen lisäksi konvehteja. Tuotevalikoimassa on sesonkituotteita kuten suklaajoulupukkeja ja pääsiäissuklaata. Kasvava merkitys on suklaalevyillä, joissa on korkea kaakaopitoisuus (yli 60 prosenttia) tai jotka sisältävät eksoottisia aineksia kuten pippuria tai chiliä. Italiassa myydään suklaalevitettä "Crema al Cioccolato".


title: Lindt & Sprüngli

text: Saksalainen suklaasivusto Chclt.net arvioi Lindt-suklaiden maun 72 ja 87 pisteen välille 100:sta. Saksalainen suklaakriitikko Georg Bernardini antaa testattujen Lindt-tuotteiden laadulle ainoastaan 2 pistettä mahdollisesta 6 pisteestä ja huomauttaa keinotekoisten aromien osittaisesta käytöstä.


title: Lindt & Sprüngli

text: Lindt & Sprüngli ei halua tuotteilleen minkään ulkopuolisen tahon, kuten Utz-sertifikaatin tai Reilun Kaupan kestävän kehityksen ja sosiaalisten kriteereiden mukaista sertifiointia. Eikä se halua myöskään vastaisuudessa.


title: Lindt & Sprüngli

text: Vuonna 2012 Itävallan korkein oikeus päätti, että vain Lindt & Sprünglillä on Itävallassa oikeus myydä niin sanottua Goldhasea, eli kultaiseen paperiin pakattua suklaapupua, jolla on punainen rusetti kaulassa. Samana vuonna yhtiö hävisi oikeusjutun Euroopan unioinin tuomioistuimessa yrittäessään saada suklaapupulle Euroopan laajuista tavaramerkkisuojaa.


title: Lindt & Sprüngli

text: Vuonna 2013 Saksan korkein oikeus hylkäsi Lindt & Sprünglin vaatimuksen myyntikiellosta koskien saksalaisyritys Riegeleinin valmistamia, istuma-asennossa olevia suklaapupuja. Saksalainen valmistaja myy suklaapupujaan hieman tummemmassa, pronssinvärisessä kääreessä.


title: Lindt & Sprüngli

text: Vuonna 2012 tuli julki, että Lindt & Sprüngli oli hävinnyt oikeudenkäynnin makeisvalmistaja Hariboa vastaan, jonka se oli haastanut ”Lindt Teddy” -suklaanallejensa ja Haribon Goldbären-nallekarkkien samankaltaisuudesta. Seurauksena häviöstä Lindt & Sprünglin täytyy vetää suklaanallet markkinoilta.


title: Lindt & Sprüngli

text: Lindt & Sprüngli on ollut kölniläisen Imhoff-suklaamuseon virallinen yhteistyökumppani vuoden 2006 maaliskuusta lähtien.


title: Tetramelaceae

text: Tetramelaceae on pieni kasviheimo, joka kuuluu koppisiemenisten Cucrbitales-lahkoon; samaan lahkoon kuuluvat mm. kurkkukasvit (Cucurbitaceae).


title: Tetramelaceae

text: Heimon kasvit ovat puita, joilla on rauhas- tai suomukarvoitus. Kasvit ovat kaksikotisia: yksineuvoiset kukat sijaitsevat eri yksilöissä. Kukinto on tähkämäinen, ja kukissa on neljästä kahdeksaan verholehteä. Hedekukat ovat teriöttömiä ("Tetrameles") tai terälehtiä on kuudesta kahdeksaan ja heteet sijaitsevat niiden kanssa kohdakkain ("Octomeles"). Emikukissa ei ole terälehtiä, ja sikiäin on kolmesta kahdeksaan emilehden yhteenkasvettuma. Sikiäimessä on aksiletyyppinen istukka. Luotit ovat johteisia tai nuijamaisia. Hedelmä on liiteluomainen kota.


title: Tetramelaceae

text: Heimon kaksi lajia kasvaa Intian niemimaan itäosista Pohjois-Australiaan ulottuvalla alueella. Lajit ovat "Tetrameles" "nudiflora" ja "Octomeles sumatrana".


title: Tetramelaceae

text: Heimon lähimmät sukulaiset ovat Datiscaceae ja begoniakasvit (Begoniaceae).


title: Born–Haber-sykli

text: Born–Haber-sykli on kokeelliseen dataan perustuva menetelmä yhdisteen hilaenergian määrittämiseen. Menetelmä on nimetty kahden saksalaisen tieteilijän Max Bornin ja Fritz Haberin mukaan. Born–Haber-sykli soveltuu parhaiten täysin ionisidoksellisten yhdisteiden kuten alkalimetallien halogenidien hilaenergian määrittämiseen.


title: Born–Haber-sykli

text: Hessin lain mukaan kemiallisessa reaktiossa tapahtuva entalpian muutos ei riipu reaktion välivaiheista, vaan ainoastaan sen lopputilasta. Born–Haber-syklissä esitetään yhdisteen muodostumiseen liittyvät entalpianmuutokset kuvaajana, jossa energiaa sitovat endotermiset prosessit esitetään ylöspäinsuuntautuvana nuolena ja energiaa vapauttavat eksotermiset prosessit esitetään alaspäinsuuntautuvana nuolena. Kiinteän ionisidoksellisen yhdisteen voidaan katsoa muodostuvan alkuaineistaan viiden askeleen seurauksena. Nämä vaiheet ovat esimerkiksi alkalimetallihalogenidille, joka muodostuu reaktion M(s) + ½ X(g) → MX(s) mukaisesti, seuraavat:Näiden viiden askeleen entalpiamuutosten summa on yhtä suuri kuin ioniyhdisteen muodostumisentalpia. Näin ollen muodostumisentalpia voidaan lausua muodossa


title: Born–Haber-sykli

text: Koska yhdisteen muodostumisentalpia, metallin sublimoitumisentalpia, halogeenin dissoisioituisentalpia, metallin ionisoitumisenergia ja halogeenin elektroniaffiniteetti voidaan määrittää kokeellisesti, jää ainoaksi tuntemattomaksi suureeksi yhdisteen hilaenergia ja hilaenergia voidaan laskea yllä olevan yhtälön mukaisesti kokeellisesti määritettyjen arvojen avulla.


title: Pasi Koskinen (ultrajuoksija)

text: Pasi Henri Koskinen (s. 1964) on ultrajuoksija. Hän on syntynyt Tampereella. Ammatiltaan hän on taksiautoilija, mutta on toiminut myös liikuntavammaisten lasten avustajana ja tiskijukkana.


title: Pasi Koskinen (ultrajuoksija)

text: Koskinen sairastui 1993 syöpään mutta parantui siitä ja on sen jälkeen juossut yli 60 000 kilometriä.


title: Pasi Koskinen (ultrajuoksija)

text: Koskinen pitää parhaimpina saavutuksinaan Unkarissa vuonna 2013 kuudessa päivässä juoksemaansa 545 km matkaa sekä 2014 omaa Tuhat mailia Elämälle -juoksua, jossa hän juoksi kaikkien aikojen seitsemäntenä Suomen halki Nuorgamista Hankoon. Matkaa kertyi 1 622 kilometriä ja aikaa kului 27 päivää.


title: Pasi Koskinen (ultrajuoksija)

text: Koskinen on sadan kilometrin Suomi-juoksun erikoisvieraana 7.-8.6.2014. Häntä sanotaan alan legendaksi.


title: Lintukuvaajien matkassa

text: Lintukuvaajien matkassa – Tunnelmat, tarinat ja parhaat kuvat on valokuvaajien Markus Varesvuon, Arto Juvosen, Tomi Muukkosen ja Jari Peltomäen lintukuvista koottu teos. Kuvitus on valikoitu heidän pääosin Suomessa ja runsaasti myös Norjassa syyskuusta 2012 elokuuhun 2014 ottamistaan kuvista. Teoksen on vuonna 2014 julkaissut Docendo.


title: Lintukuvaajien matkassa

text: Kuvaajista Varesvuo ja Peltomäki ovat ammattikuvaajia, Juvonen ja Muukkonen taas ovat puoliamattilaisia, jotka kuvaavat päätoimensa ohella. Kaikki ovat alalla palkittuja ja arvostettuja tekijöitä.


title: Lintukuvaajien matkassa

text: Suurin osa kuvista on aiemmin ollut esillä Lintukuva.fi-sivustolla viikon kuvina. Osa on julkaisemattomia kuvia jotka sitten ovat menestyksekkäästi osallistuneet kansainvälisiin kilpailuihin. Kuvien yhteydessä kerrotaan kuvaustilanteesta ja annetaan kuvien tekniset tiedot, joista on harrastajille iloa. Kaukaisin kuva on Japanissa otettu kuningasmerikotkan kuva, joka on ainoa poikkeus muuten pohjoismaiseen pesimälajistoon.


title: Lintukuvaajien matkassa

text: Jan Södersved antaa Linnut-lehdessä kiitosta upeista kuvista ja kuvaamista koskevista vinkeistä, mutta pahoittelee, että osa kuvista ei pienen kokonsa vuoksi pääse oikeuksiinsa.


title: Seán O’Casey

text: Seán O’Casey (30. maaliskuuta 1880 Dublin, Irlanti – 18. syyskuuta 1964 Torquay, Englanti) oli irlantilainen näytelmäkirjailija.


title: Seán O’Casey

text: O’Caseyn isä kuoli varhain ja jätti 12-lapsisen perheen köyhyyteen ja jatkuvaan asuinpaikan vaihtokierteeseen. O’Caseyllä oli jo lapsena huono näkö, mutta hän harjoitteli itse lukemista ja kirjoittamista kouluopintojen tueksi. Hän jätti koulun 14-vuotiaana ja työskenteli muun muassa kymmenisen vuotta rautateillä ja sen jälkeen kirjakauppayhtiö Eason & Sonsissa sanomalehtijakelun parissa. Jo teini-iästä asti hän oli tehnyt teatteriesityksiä kotonaan yhdessä veljensä kanssa ja toimi myöhemmin avustajana teatterissa, mutta näytelmien kirjoittamisen hän aloitti vasta 43-vuotiaana.


title: Seán O’Casey

text: O’Casey kirjoitti 25 näytelmää. Niistä kolme tunnetuinta muodostavat niin sanotun Dublin-trilogian: "The Shadow of a Gunman" ("Kapinoitsijan varjo", 1923), "Juno and the Paycock" ("Juno ja riikinkukko", 1924) ja "The Plough and the Stars" ("Aura ja tähdet", 1926). Ne ovat tarinoita dublinilaisen työväenluokan kurjien asuntoloiden asukkaista. Trilogian menestyksen takana olivat tarinoiden rikas puhekieli ja O’Caseyn vahvan sosialistinen yhteiskunnallinen näkemys. Vuoden 1916 pääsiäiskapinaan sijoitettu "The Plough and the Stars" aiheutti mellakan, koska kapinan kansallismieliset aloittajat pitivät sitä loukkauksena.


title: Seán O’Casey

text: Muita O’Caseyltä suomennettuja näytelmiä ovat "Alun loppu" ("The End of the Beginning" 1938, suom. Seppo Loponen), "Punta vaadittaessa" ("A Pound on Demand" 1939, suom. Tauno Tainio 1960), "Punaisia ruusuja minulle" ("Red Roses for Me" 1942, suom. Arvo Turtiainen 1959), "Purppuratomua" ("Purple Dust" 1945, suom. Brita Polttila ja Kalevi Haikara 1973), "Kukkelikuu" ("Cock-a-Doodle-Dandy" 1949, suom. Pertti Nieminen 1971), "Iltasatu" tai "Herrainhoitola" ("Bedtime Story" 1951) ja "The Silver Tassie" (1927, suomen kantaesitys 1973).


title: Seán O’Casey

text: O’Caseyn nuoruusmuistelmiin "Mirror in My House" perustuu vuoden 1965 elokuva "Nuori Cassidy – kapinanlietsoja".


title: Seán O’Casey

text: Kirjailijan mukaan on nimetty vuonna 2005 valmistunut Liffey-joen ylittävä kevyen liikenteen silta Seán O’Casey Bridge Dublinissa.


title: Seán O’Casey

text: 25 näytelmän lisäksi O’Casey kirjoitti kuusiosaisen muistelmateoksen "Mirror in My House", jonka osat julkaistiin 1939–1956:


title: Daniel Moreira

text: Daniel Moreira (s. 8. elokuuta 1977 Maubeuge, Ranska) on ranskalainen entinen jalkapalloilija. Pelipaikaltaan hän oli hyökkääjä.


title: Daniel Moreira

text: Moreira pelasi koko uransa kotimaassaan Ranskassa. Pääsarjassa Ligue 1:ssä hän pelasi yhteensä 385 ottelua ja teki niissä 74 maalia edustaen En Avant Guingampia, RC Lensiä, Toulouse FC:tä, Stade Rennais FC:tä, Grenoble Foot 38:aa ja US Boulognea. Moreira pelasi kolme vähintään kymmenen maalin pääsarjakautta. Parhaimmillaan hän teki 12 maalia kaudella 2001–2002, jolloin hänen seuransa Lens sijoittui sarjassa toiseksi.


title: Daniel Moreira

text: Ranskan maajoukkueessa Moreira pelasi kolme ottelua vuosina 2002–2004. Ensiesiintymisensä A-maajoukkueessa hän teki 20. marraskuuta 2002, kun Ranska voitti Jugoslavian kotonaan 3–0.


title: Daniel Moreira

text: Guingamp:


title: Daniel Moreira

text: Lens:


title: TeraCopy

text: TeraCopy on ilmainen Windows-tietokoneille suunniteltu tiedostojen kopiointiin ja siirtoon suunniteltu työkalu. Se on suunniteltu toimimaan nopeammin kuin Windowsin natiivi siirtotyökalu. TeraCopy toimii Windowsin siirtotyökalun rinnalla tai sen korvaajana.


title: TeraCopy

text: Luku- tai kirjoitusvirheen sattuessa TeraCopy yrittää toimia muutaman kerran automaattisesti ja sitten hyppää ongelmallisen kohdan ylitse. Dynaamisesti säädettävän välimuistin hallinta vähentää hakuaikoja ja asynkroninen kopiointi nopeuttaa tiedon fyysistä siirtoa eri lähteiden välillä. Ohjelmassa on täysi unicode-tuki.


title: TeraCopy

text: Ohjelmasta on myös maksullinen TeraCopy Pro versio. Lisäominaisuuksina siinä on esimerkiksi siirtolistan muokkaaminen.


title: TeraCopy

text: Vuonna 2007 Softpedian Ionut Ilascu mainitsi erikseen ohjelman hyvän virheidenkorjauksen. Windows XP koneella kovalevyn eheytys suurentaa eroa vielä paremmin TeraCopyn puolelle siirtonopeuksia mitattaessa.


title: TeraCopy

text: Vuonna 2009 Lifehackerin Jason Fitzpatrick kertoi ettei ohjelma loista ominaisuuksillaan, mutta tekee työn paremmin kuin muut kilpailijat. Lifehacker-sivuston käyttäjät äänestivät TeraCopyn parhaaksi tiedostojen siirto-ohjelmaksi Windows-alustalle.


title: TeraCopy

text: Vuonna 2010 CNET ylisti TeraCopya hyvänä ilmaisohjelmana, ja suositteli sitä kaikille Windows-koneille.


title: Sarita Friman-Korpela

text: Sarita Friman (s. 1975 Pori) on suomalainen tutkija, joka toimii sosiaali- ja terveysministeriössä neuvottelevana virkamiehenä.


title: Sarita Friman-Korpela

text: Friman-Korpela kirjoitti ylioppilaaksi Porin suomalaisen yhteislyseon lukiosta vuonna 1995 ja valmistui yhteiskuntatieteiden maisteriksi Jyväskylän yliopistosta vuonna 2001. Pääaineena hänellä oli valtio-oppi. Friman-Korpela väitteli Jyväskylän yliopistossa 15. joulukuuta 2014 aiheesta "Romanipolitiikasta romanien politiikkaan". Hän tutki väitöksessään Suomen romanien poliittisen ajattelun ja identiteetin kehitystä.


title: Sarita Friman-Korpela

text: Friman-Korpela sanoo väitöskirjastaan: "Tutkimukseni ydin oli, että miten sellainen pieni ryhmä, jolla ei ole riittävästi numeroita takana vaikuttaakseen vaaleilla tai taloudellisia painostuskeinoja tai etujärjestötoimintaa, pystyy vaikuttamaan omiin asioihinsa niinkin hyvin kuin Suomessa on tehty, että miten se on onnistunut." Yleisradion toimittajan Arvo Vuorelan mukaan Friman-Korpelan väitöskirja tekee suomalaisen tutkimuksen ja tasa-arvon historiaa.


title: Sarita Friman-Korpela

text: Friman-Korpela on Romaniasiain neuvottelukunnan pääsihteeri. Tiedonjulkistamisen valtionpalkinnon hän sai vuonna 2013.


title: Sarita Friman-Korpela

text: Hänen isänsä on iskelmälaulaja Rainer Friman.


title: Ricardo Kishna

text: Ricardo Kishna (s. 4. tammikuuta 1995 Haag) on alankomaalainen jalkapalloilija, joka edustaa Eredivisiessä pelaavaa AFC Ajaxia. Pelipaikaltaan vasenjalkainen Kishna on vasen laitahyökkääjä. Kishnalla on surinamelaista sukutaustaa. Kishnaa pidetään yhtenä Alankomaiden lupaavimmista pelaajista.


title: Ricardo Kishna

text: Kishna edusti vuodet 2001-2010 kotikaupunkinsa ADO Den Haagin juniorijoukkueita. Vuonna 2010 hän siirtyi maan suurseuraan AFC Ajaxiin. Ajaxin ykkösjoukkueessa Kishna debytoi helmikuussa 2014 Red Bull Salzburgia vastaan Eurooppa-liigassa. Debyytti Eredivisiessä tapahtui kolme päivää myöhemmin AZ Alkmaaria vastaan tehden ensimmäisessä liigaottelussaan heti maalin. Kaudella 2014-15 Kishna debytoi Mestareiden liigassa.


title: Ricardo Kishna

text: Kishna on pelannut monissa Alankomaiden nuorten maajoukkueissa. Nykyisin hän pelaa sekä alle 20- että alle 21-vuotiaiden maajoukkueissa, joissa molemmissa hän debytoi loppuvuodesta 2014.


title: Kenshirō Itō

text: Kenshirō Itō (; s. 8. tammikuuta 1990 Shimokawa) on japanilainen mäkihyppääjä. Hän edustaa Megamil Snow Brand Ski Teamia.


title: Kenshirō Itō

text: Itō debytoi mäkihypyn maailmancupissa tammikuussa 2006 Sapporossa ollen suurmäen kilpailun 37. Ensimmäiset pisteensä Itō saavutti Keski-Euroopan mäkiviikon avauskilpailussa Oberstdorfissa ollen 26. Tuo sijoitus on myös Itōn paras sijoitus maailmancupissa.


title: Kenshirō Itō

text: Itō osallistui myös vuoden 2007 MM-kisoihin Sapporoon, jossa hän oli normaalimäen 37. Hän on myös kaksinkertainen nuorten MM-mitalisti joukkuekilpailusta. Hänellä on yksi hopea sekä yksi pronssi.


title: Cyril Gaillard

text: Cyril Gaillard (s. 20. tammikuuta 1986 Grenoble) on ranskalainen uransa lopettanut maastohiihtäjä, joka edusti seuratasolla Meaudrea. Gaillard on erikoistunut sprintteihin.